# 310. Ady Endre, Bölöni György, Diósi Ödön, Diósi Ödönné,
Marchişiu Otília – Brüll Bertának

[Párizs, 1906. szept. 5.]

[Ady írásával:]

Kedves Bertuska, az isten jobban áldjon meg mint [mit-ről javítva] engem

Ady Endre

[Bölöni György írásával:]

Kedves Buby, emlékezel-e még reám? Én vagyok az a Bölöni Gyuri, ki most veled brudert ittam. Csókollak

Gyurka

[Marchişiu Otília írásával:]

Ölel csókol szeretettel Itóka

[Diósi Ödönné írásával:]

Ez az Itóka az a Kozmutzáné akiről neked már írtam sokszor ölel csókol Baba

[Diósi Ödön írásával:]

3 = ez annyi mint Dodó.

[Címzés:]
Hongrie
Mademoiselle
Buby Brüll
Fő utcza
Stern Ház
Nagyvárad
Hongrie.

## 310. Ady Endre, Bölöni György, Diósi Ödön, Diósi Ödönné, Marchişiu Otília – Brüll Bertának

[Párizs, 1906. szept. 5.]

K: OSZK – Fond 74/26 – Színes képeslap, felirata a címoldalon: Carte postale, a képoldalon: Bodinage ! (enyelgés) Paris; a kép: enyelgő fiatal pár – 1 f. – 142 x 91 mm – Tintaírás – A címzés Bölöni György írása, Diósiné szövegének a vége, Ady és Diósi sorai a képoldalon – Pr.: vétel dr. Nádor Henriktől 1966.

Dat.: fpb: Paris Montparnasse 18 45 5–9 06 – épb: Nagyvárad 906 sep. 8.

M: itt először.

1906 nyarán és őszén Ady, Diósiék, Marchi gyakran találkoztak a városban, vagy jöttek össze Diósiéknál. Diósiné visszaemlékezésében így ír erről: „E nyáron férjemmel és Bölöniékkel és vele [Adyval] sokat kóboroltunk esténként a Montmartron és a Boul’Michen.” (L. a 284. sz. levél jegyzetét, Vitályos 22. és Bölöni 70–71.) Ez a lap is egy ilyen alkalommal íródott.

A levelezőlapot kajánul és célzatosan Ady választotta, aki gyakran ugratta a vénlányság felé tartó Brüll Bertát (l. a 297. és 301. sz. levelet). – A Diósi által rajzolt fekvő M-hez hasonlító jel értelmét megfejteni nem tudtuk.