# 249. Ady Endre – Brüll Bertának

[Budapest, 1906. jan. vége]

Édes Bertuskám,

nem kapok tőled levelet. Te is úgy teszel, mint Adél? Én már nem hiszem, hogy Adéltól kapjak valamit. Bele is törődtem. Egy hét mulva jelenik meg a kötetem. Pár hétig pihenek valahol s megyek Magyarországról. Hova, nem tudom.

Ölel s üdvözöl szeretettel
Ady

## 249. Ady Endre – Brüll Bertának

[Budapest, 1906. jan. vége]

K: OSZK – Növn. 1936/86/16 – BN levélpapír (l. a 213. sz. jegyzetet) – 1 f. (r) – 216 x 275 mm – Tintaírás – A r-n ismeretlen írással „1907” és Révész olvashatatlan megjegyzése – Pr.: vétel Lantos Adolftól 1936. – Gépelt másolat: MTAKK K 14/10

M: RAéL 214. (részlet) – AEl I. 244.

A levél az Új versek megjelenése előtt íródott. Az „egy hetet” nem lehet pontos meghatározásnak venni. A kötet Bessenyei György közvetett bizonyító eljárása alapján febr. 9-én (AEÖV I–II. 236.), Bustya kronológiája szerint febr. 7-én, Kovalovszky szerint febr. legelején jelent meg (EmlAE III. 688.).

megyek Magyarországról. Hova, nem tudom.: az asszony hallgatása, leveleinek elmaradása elkeseredett dacot vált ki: rövid életű elhatározást arról, hogy abbahagyja a levelekért könyörgést és nem várja a Párizsba hívást, függetleníti magát Diósiné szeszélyétől. A késedelmes levél megérkezésének hatására azonban azonnal lemond elhatározásáról, amelyet az asszony és húga, amúgy sem vettek komolyan, és tervezgeti utazását Párizsba.