# 266. Ady Endre – Vészi Margitnak

[Budapest, 1906. ápr. eleje]

Kedves Margit,

köszönöm két jóságos és meleg levelét. Gyakran vágyom én Magának írni, de attól félek, hogy tombolni fog az egoizmus a leveleimben. Mert keserű vagyok, kissé tulságosan magammal és mindig magammal foglalkozó. Akik jók hozzám, azokat mindég a magam dolgaival molesztálom. Két nap mulva megyek a Direktorhoz párisi utam dolgában. Legkésőbben április végén künn kell lennem. Vagy már sehova se kell és lehet majd mennem. Irigylem Magát Margit. Párisért, a hitéért, az erejéért, aztán, hogy Maga nő, mindenért. Mennyivel jobb Magának. Künn lesz még április végén? Csókolja a kezeit tisztelő barátja

Ady Endre

## 266. Ady Endre – Vészi Margitnak

[Budapest, 1906. ápr. eleje]

K: elveszett.

M: Irod. Múz. 195. – AEl I. 201. (márc.).

Vészi Margit a levelet másolatában 1905 telére keltezte. A helyes dátum 1906. ápr. eleje körül.
Direktor: Vészi József, a BN főszerkesztő-tulajdonosa.

Künn lesz még április végén?: Vészi Margit és Molnár Ferenc május 20-án kötöttek házasságot. A Párizsból való visszautazás pontos idejét nem tudjuk. Valószínűleg már áprilisban otthon volt (l. a 274. sz. levelet).