# 411. Ady Endre – Ráskai Ferencnek

[Budapest, 1907. aug. 30.]

Kedves Ráskai ur,

ígéretemhez képest belekezdtem s meg is akartam mára írni a Medgyaszay kisasszonynak szánt dolgot. Részben azonban (vasárnapi tárcácskámat is meg kellet írnom) halálos fáradság fogott el, részben nem szeretnék nem jót írni. Ma délután kénytelen vagyok, de örömmel kénytelen, Varsányba, Vésziékhez kimenni. Ezért nem jelenhetek meg találkánkon. De viszont még ma ott künn megírom az írnivalót s mielőbb önhöz juttatom. Előrejelzem, hogy ez egy nagyon is sötét kis tragédia lesz, versben, cselekménnyel s – egy szereplővel. Szívéből üdvözli önt régi híve

Ady

aug. 30.

## 411. Ady Endre – Ráskai Ferencnek

[Budapest, 1907.] aug. 30.

K: PIM – A. 103 – BN levélpapírján (l. a 403. sz. jegyzetet) – 1 f.: r–v – 207 x 284 mm – Tintaírás – A levél jobb felső sarkában ismeretlen kéztől tintaírással: K 36. – Pr.: vétel Szalay József hagyatékából, Szalay Ágnestől 1958.

M: Sára Péter: Ady Endre kiadatlan levelei. It 1961. 305. – AEl I. 258.

Ráskai Ferenc (1883–1942): újságíró, költő, a Pesti Hírlap munkatársa. Ady 1903 ősze óta ismerte, amikor párizsi útja előtt a pesti lapoknál házalt alkalmazásért (l. a 127. sz. levél jegyzetét).

Medgyaszay Vilma (1885–1972): énekesnő, sanzonok, kabarédalok előadása tette népszerűvé. Pályafutását az akkoriban Faludi Sándor által szervezett Modern Színház Cabaret-ben kezdte, amely 1907. okt. 11-én nyílott meg. A levelet először közlő Sára Péter azt írja, hogy A Lóri csókja c. versről van szó, amely A Holnap I. kötetében jelent meg először. Belia két verset is megnevez mint számba jöhetőt: a Lázár a palota előtt harmadik részét (BN 1907. szept. 8.) és a Sötét vizek partján c., ugyanakkor megjelent verset. Ezzel szemben eldöntöttnek tekinthető, hogy a vers a Lányos anya izenete, amely 1940-ben került elő az énekesnő súgókönyvéből. A vers dunavarsányi születését Vészi Margit naplója is tanúsítja: szept. 1-i bejegyzéssel: „Este Ady írt a szobájában, egy Cabaret-verset csinált.” (Irod. Múz. 88–89.; l. még AEÖV III. 452–453.)

vasárnapi tárcácskám: Alma kisasszony próba-násza (BN 1907. szept. 1.; AEön 738–740.). A novellát és a levelet Ady szombaton reggel írta a szerkesztőségben.