# 279. Ady Endre – Révész Bélának

[Budapest, 1905. ősz – 1906. máj.–jún.]

Kedves Bélám.

1 Miért fordult amaz ügyel[!] egyenesen oda? Miért nem bíztad rám.

2 Hozzám rideg. Kértem tárcáért. Majd holnap.

3. Egy korona van csak.

4 Beszélni akarok

Ady

## 279. Ady Endre – Révész Bélának

[Budapest, 1905. ősz – 1906. máj.–jún.]

K: FSzEK – Budapest gyűjtemény Q 09/6390/30 – Egy lap írópapír – 1 f. – 175 x 225 mm – Tintaírás – Pr.: vétel Révész Bélától.

M: RAE 95. (faksz.)

Révész Béla 1905 elején találkozott először Adyval. A BN, a Magyar Hírlap és a Friss Újság szerkesztősége egy épületben volt (Honvéd u. 10.), s Révész az utóbbinak volt munkatársa. Adyval való barátságának kezdetét 1905 őszére teszi, akkor szegődött éjszakai kóborlásainak társává (RAE 8–10.). A levélkét (üzenőcédulát) Ady az éppen távollévő barátja asztalára tette egy 1905 ősze és 1906 tavasza közötti napon. Nem tudjuk, Révész meddig volt a Friss Újság szerkesztőségének munkatársa, 1906 folyamán a Népszavához került. A BN szerkesztősége a koalíció győzelme után a Honvéd utcából az Eötvös utcába költözött. A levelet pontosabb datálás lehetőségének hiányában a Párizsba indulással lezáruló időszak végére tettük.

A levél valami pénzszerzési ügylettel kapcsolatos. Révész talán valami írásáért vagy kölcsön kért pénzt, és Kabos Ede vagy Vészi József elutasította. Adynak sem adott. Az lehetett a gondjuk, hogy honnan szerzik meg az aznap éjszakára szükséges pénzt.