# 316. Ady Endre, Diósi Ödönné – Marchişiu Otíliának

[Marseille, 1906. szept. 12.]

[A képoldalon:] Csókolja a kezeit

Ady Endre

[Diósiné írásával:]

Szerda

Itt volnánk Itóka – s képzelje, Ady ugy meggyógyult az uton, hogy csak na! Azt hiszem, összes buját-baját ott hagyta Párisban. Jobb is ez így, mert nekem semmi kedvem sem lett volna őtet ápolgatni. Szeretettel csókolja Léda asszony.

Itóka édes, már megint elfelejtettem, hogy tegeződünk. Írjál hát át mindent te-be. Még egyszer csókol Léda.

[A képoldalon a karneváli sárkányra mutató nyíl alatt Diósiné kezétől:] Mond meg Dodónak, hogy ez még sem én vagyok.

[Címzés:]
Madame
O. de Kozmutza
Paris
Place du Panthéon
Hotel du Pantheon

## 316. Ady Endre, Diósi Ödönné – Marchişiu Otíliának

[Marseille, 1906. szept. 12.]

K: PIM – V. 6/11 – Képeslap, felirata a címoldalon: Carte postale, képoldalon: Exposition Coloniale, Marseille 906. Promenade du Dragon – (= Gyarmati kiállítás – a sárkány felvonulása) – 1 f. – 141 x 90 mm – Tintaírás – Szöveg mindkét oldalon – A címzés Diósiné írásával; a képoldalon a sárkányra mutató nyíl alatt Diósiné egy mondata – Pr.: vétel Bölöni Györgytől 1954.

Dat.: fpb: Marseille 12-9 06 – épb: nincs

M: Bölöni 103., a képoldal faksz.-je 144/145. – AEl I. 221.

Marseille-ben Ady és Diósiné megtekintették a gyarmatok kiállítását, Ady cikket is írt róla (AEÖPM VIII. 91–93.).