# 134. Ady Endre – Diósi Ödönnek

[Érmindszent, 1904. jan. 22.]

Egy vagy két nap mulva e jelessé még csak az én révemen leendő faluból indulok utnak Páris felé. Budapestről, hol egy napig időzöm, levelet küldök.

Érmindszent, jan. 22. Ezer üdvözlet. Ady

[Címzés:]
Monsieur Ödön Diósy
Páris
92 rue de Levis XVII.

## 134. Ady Endre – Diósi Ödönnek

Érmindszent, [1904.] jan. 22.

K: MTAKK – K 18/107 – Képes levelezőlap: 1 mm vastag kartonlapra paszpartuval felragasztott barnás színű fénykép, a címoldal tetején Ady írásával: Levelezőlap. A fényképen Érmindszent távoli képe, az előtérben delelő csorda magyar szürke tehenekkel, háttérben jellegzetes magyar falukép: kimagasodó jegenyék és alacsonyabb akácfák közül elővillanó fehér falú házak – 90 x 135 mm – 1 f. – Tintaírás – Szöveg a képes oldalon a paszpartun és a fényképen – Pr.: vétel Paku Imrétől 1953. – Gépelt másolat: MTAKK – K 14/33.

Dat.: fpb: Érkávás 904 jan 23

M: RAéL 96/97 „Ismeretlen felvételről restaurálta Rónai Dénes” – RAöl 80/81 – Ady-képeskönyv 99. – AEl 141. (szöveg).

Érmindszent: Ady szülőfaluja. Adatai az 1877-i Helységnévtár szerint: falu Szilágy megye érmelléki járásában, a házak száma 148, lélekszám 750, lakosai magyarok és románok, református, római katolikus és görög katolikus temploma van, határa 3890 kat. hold. – Adatforrás még: A magyar földbirtok 1903. Magyarország 100 holdon felüli földbirtokosainak és haszonbérlőinek címtára. Szerk. és összeáll. Rédei Ferenc és Elek Emil. Bp., 1903. E kiadvány 282. lapján az alábbi adatok találhatók: Ér-Mindszent; up.: Ér-Kávás; vasúti állomás Szakácsi; Szilágy vármegye, Tasnádi járás. Birtokosok: Balássy Endre 512 kh, Molnár Lajos 380 kh, Récsey János 465 kh, Szatmári apácazárda 395 kh. – Ady prózai írásaiban is gyakran emlegeti szülőfaluját. (A faluról l. EmlAE I. 25–264.; ALné 7–24.; egy másik egykorú faluképét l. a Kabos Edének írott levelezőlapon „Üdvözlet Érmindszentről” MTAKK Ms 1243/23.)