# 44. Ady Endre – ifj. Erdős Albertnek

[Nagyvárad, 1902 vége]

Kedves Erdős Úr!

A ruha szép és jó. Az ígért pénzzel az történt, hogy én direkt bennhagytam fizetésemből Fehér Dezsőnél, ő azonban majd csak este tudja Önnek kifizetni. Egyáltalában direkt s e célra kiszakítva fogja megkapni a részleteket fizetésemből. Igaz híve

Ady Endre.

## 44. Ady Endre – ifj. Erdős Albertnek

[Nagyvárad, 1902 vége]

K: elveszett.

M: P. M.: Ady Endre ismeretlen levelei nagyváradi szabómesterekhez. A Mai Nap 1941. dec. 24. – Ady Endre ismeretlen levelei két nagyváradi szabómesternél. Esti Kurír 1943. júl. 30. 170. sz. 4. – Hegedűs: AEnn 262. – EmlAE II. 689–690. – AEl I. 74.

Szövegváltozatok

Szövegünk az Esti Kurír szövegét követi. A Mai Napban két eltérés van:

Megszólítás: Úr.

3. sor: direkt e célra.

A Mai Nap P. M. betűjelű cikkírója két nagyváradi szabómester, ifj. Erdős Albert és Lebovits Rudolf üzleti levelezéséből közli Ady egy-egy levelét, a mestereknek a levelek keletkezési körülményeiről és Ady öltözködési szokásairól megőrzött emlékeivel együtt (l. még EmlAE II. 339., 341–342., 350–352.). Az Esti Kurír névtelenül újra közli ezt a cikket, lényegében változatlanul. A leveleket az emlékezésekkel együtt Kovalovszky beillesztette gyűjtésébe (EmlAE II. 689–692.; l. még Hegedűs: AEnn 262.).

Ifj. Erdős Albert szerint a neki szóló levél 1906-ból való. Ez azonban nyilvánvaló tévedés, mert tartalmából kitűnik, hogy a NN-nál töltött időből származik, s 1901. jún. és 1903. szept. között bármikor íródhatott, és csak gyakorlati szempontból, az időbeli rögzítés szükségessége okán helyeztük a levelet 1902 végére. A szabómester szerint üzleti könyveiben a tartozás rendezetlen maradt, az „Ady Endre-számla még ma is meg van terhelve 70 egynéhány aranykoronával. Lehet, hogy ő »direkt e célra kiszakítva« valóban bennhagyta a fizetéséből a részleteket, és csak a kiadóhivatal mulasztotta el kifizetni, mert Ady nem szeretett adós maradni”. (EmlAE II. 690.) A mentegető megjegyzés a már beérkezett, országos hírű költőnek szól: valójában Ady jövedelmét meghaladó költekező életmódja miatt gyakran került fizetésképtelen helyzetbe, s kölcsönkérésre kényszerült, sőt hitelezőivel pereskednie is kellett. (L. a későbbi köteteket.) Belia kétségbe vonja Erdős állítását a rendezetlen tartozásról (AEl I. 354.), szerinte a szabómesternek alkalma volt az adósság behajtására 1903 és 1918 között is.

Erdős megőrzött egy névjegyet is, melyen Ady elnézést kér, hogy váratlanul Érmindszentre kellett utaznia, és egy részlet elmaradt.

A Lebovitsnak írott levél 1916. febr. 26-án kelt (l. a későbbi kötetben).