# 179. Ady Endre – Diósi Ödönéknek

[Budapest, 1905. jan. 13.]

Édes Nagyságos Asszonyom és Dodóm,

már várok tőletek valami hírt. Élek, kezdek beletörődni a dolgokba, amennyire illik s kezdek dolgozni. Lakásom még mindig nincs. A Budapesti Hírlaphoz is ma megyek csak s ma már föl is adom a pénzt, Dodóm. Olyan érthetetlen, lehetetlen még mindig, hogy nem ti veletek vagyok. Bíró még nincs a lapnál. Most ujra halasztást kért február elsejéig. Azt hiszem, nem is fog jönni. Írtam Bubinak is, mihelyst s[!] megérkeztem és haza is írtam. Várom, nagyon-nagyon a leveleteket. Most megyek csak el Sándorhoz is. Érthető, hogy eddig még lélekzeni sem volt időm s erőm. Nagyságos asszonyom kezeit csókolja, ölel édes Dodóm

Ady

[Címzés:]
Monsieur et Madame
E. Diósy
Paris
92 rue de Levis.

## 179. Ady Endre – Diósi Ödönéknek

[Budapest, 1905. jan. 13.]

K: OSZK – Levelestár növn. 1935/5/1 – Hajtott faerezetmintás vízjelű levélpapír borítékkal – 2 f. (r) – 112 x 170, 93 x 118 mm – Tintaírás – Pr.: vétel Langertől 1939.

Dat.: fpb: Bp 905 jan 13 – épb: P 16 1 05.

M: AEvl 115. – Lengyel 183. – AEl I. 161.

Lakásom még mindig nincs: nyilván ismét az Adria-szállóban lakott; Bíró megérkezése után közös lakást béreltek a Vilmos császár út (ma Bajcsy-Zsilinszky út) 74. sz. ház földszintjén.

A Budapesti Hírlaphoz is ma megyek csak s ma már föl is adom a pénzt, Dodóm: a BH-tól még pénz járt neki, ki nem fizetett cikkeiért, s ebből akarta megadni (vagy törleszteni) a Diósitól kölcsönkért pénzt. Valószínű, hogy az utolsó hetekben már kölcsönből élt, és a hazautazáshoz sem volt elég pénze.

Bíró még nincs a lapnál: Bíró levélben jelezte Adynak még decemberben, hogy jan. 15-én már a BN-nál lesz (l. a 176. sz. levelet). Úgy tűnik azonban, hogy nehezen tudta elhagyni a nagyváradi Sz-ot, amelynek felelős szerkesztője volt. A lap címoldalán csak jún. 21-én váltja fel nevét az új felelős szerkesztőé, Lengyel Gézáé. (Ő is csak ezt az adatot közli könyvében.) Ugyanez a szám a Hírek rovatban búcsúztatja Bírót, de tárcanovellái továbbra is megjelennek a lapban. A BN sem jelzi a szerkesztőségbe való belépését, írásai már gyakoriak voltak az előző évben is. Feljövetelét Ady egyik későbbi keltezetlen levele jelzi (l. 184. sz.). Varga József szerint febr. első napjaiban léphetett be a szerkesztőségbe, első cikke febr. 4-én jelent meg (AEÖPM VI. 338).

Írtam Bubinak is: l. az előző levelet.

haza is írtam: ez a levél elveszett.

Sándorhoz: Hoffmann Sándor, Diósiék pesti rokona.