# 352. Ignotus – Ady Endrének

[Budapest, 1907. jan. 21.]

Báthory-utcza 3. 1907 jan. 21.

Kedves Bandim, föllélekezve[!] olvasom leveled, s amugy is lévén egy és más beszédem Bp. Naplóéknál, mihamarabb informálódom az ügy állásáról, s informálom őket is. Csak mégegyszer figyelmeztetlek, hogy rettenetesek most az ujságpiaczi állapotok, tehát, ha elkerülhetetlen, inkább a Naplóék kedvéért térj haza, hogysem, velük szakítván, teljes részvétlenség okán kelljen hazatérned. Félek, hogy érzékenységed önkéntelen felhorkan úgy multkori, mint mostani levelem ridegségén, s ezért külön kérlek és figyelmeztetlek, hogy bármely netalán való ujabb benyomásoddal szemben tartsd épen magadban azt a régit, hogy igaz, jó és téged teljes értéked szerint értékelő embered vagyok, akinek igen fáj, hogy magának sincs sokkal több hatalom a kezében, mint neked, hogy számodra hasznos lehessen. Mihelyt Naplóéknál jártam, értesítelek.

Ölel
Ignotus

## 352. Ignotus – Ady Endrének

[Budapest], 1907. jan. 21.

K: MTAKK – K 7/74. – Lekerekített sarkú papírlap – 1 f.: r–v – 114 x 86 mm – Tintaírás – Pr.: vétel Ady Lajosnétól 1951.

M: AEl I. 407–408.

A levél előzményét l. 348. sz. alatt.