# 208. Ady Endre – Brüll Bertának

[Budapest, 1905. jún. 8–10.]

Édes Bertuskám,

amit kérsz, a legnehezebb dolgok közül való. Egy betörésről, még ha Budapesten is történik, csak egy-két sort szokás írni. Hacsak valami nagy rendkívüliséggel nem párosul az eset. Komikus volna a dolog. Az ember inkább várna egy jobb alkalomra s akkor dicsérné ki Gerőt. Ám valamit próbálok. Te minden esetre azonnal írj, ha ezt elengedhetetlennek találod. Én szomoru, kétségbeesett vagyok, hogy itt kell tespednem. De örülök, hogy ti valamivel nyugodtabban vagytok. Csak tartana sokáig. Mindenkit külön üdvözöl, kezeid csókolja

Ady

## 208. Ady Endre – Brüll Bertának

[Budapest, 1905. jún. 8–10.]

K: OSZK – Fond 74/1/48 – BN levélpapír (l. a 206. sz. jegyzetet) – 1 f. (r) – 215 x 275 mm – (tévesen hozzácsatolt későbbi borítékkal) – Tintaírás – Pr.: vétel dr. Nádor Henriktől 1966.

M: AEl I. 175.

A levelet a következő – postabélyegző segítségével keltezhető – levél alapján kelteztük. A betörésről l. még a következő levelet.

Gerő Ármin, akkor Nagyvárad rendőrfőkapitánya.