# 283. Ady Endre – Juhász Gyulának

[Budapest, 1906. jún. 13. előtt]

Kedves Barátom!

sajnálom, hogy el kell magát nagyon szomorítanom. Én a Vészi pressziója és rábeszélése által jutottam volt a Pallashoz. És kaptam kegyelemből 125 forintot. Igaz, hogy a Pallas reménye ellenére bevette a költségeit. De mégegyszer mégse próbálkoznék verskiadással, magunkfajtájuaknak könyvével. Végtelenül undok, nem is sejtett valóságok rejtőznek itt az irodalmi sötét kamrákban. Nekem is volna két kötet versem is eladni való. Még csak halvány reményem sincs egyelőre két krajcárra sem. A mi koruink közül Farkas Imrén kívül ma még teremtett lélek az országban versíró pénzt nem szerezhet könyvével. Én és Kabos is, szeretettel állnánk az ön rendelkezésére. Hiába is próbálnánk akármit. Talán valami más módot gondoljon ki, hogy segíthessünk önön. Bocsásson meg, hogy tőlem kell megtudnia, milyen senkik vagyunk ebben az országban. És írjon, ha jónak látja. Szeretettel üdvözli

Ady Endre

## 283. Ady Endre – Juhász Gyulának

[Budapest, 1906. jún. 13. előtt]

K: eredetije ismeretlen.

M: Tűz 1919. jan. 30. II. évf. 4. sz. 4. – Új Élet 1922. dec. 20. – Madácsy László: Ady, Juhász és a Tűz. Tiszatáj 1949. márc. 1. sz. 64. – AEvl 124–125. (1905. nyár) – Juhász Gyula Örökség. Bp., 1958. 1. köt. 140. – Juhász Gyula 1883–1937. (Emlékkönyv) Bp., 1962. 52. – Péter László: Ady nálunk. Szeged, 1977. 102. – JGYÖM 9. köt. Levelezés I. 72. sz. 94. – AEl I. 214. (1906. jún.).

A levél kelte hozzávetőleges pontosságú, a Párizsba indulás időpontjához igazított. A BN 1906. júl. 21-i számában a következő szerkesztői üzenet olvasható: „J. GY. A kérdezett cím 3 rue Casimir Delavigne.” Vezér Erzsébet, az 1906. évi cikkeket tartalmazó publicisztikai kötet sajtó alá rendezője megjegyzi: „A J. GY. talán Juhász Gyula” (l. AEÖPM VIII. 395). Lehet, hogy a megadott címre küldött, azóta elveszett levélben Juhász megköszönte Ady levelét. (Kapcsolatukra vonatkozóan l. még a 215. sz. levelet és jegyzetét.)

És kaptam kegyelemből 125 forintot: korábbi leveleiben más várható anyagi eredményről ad hírt (l. a 196. és 247. sz. levelet).

Nekem is volna két kötet versem is eladni való: 1906. májussal bezárólag Adynak 22 verse volt készen. Következő kötete (a Vér és arany) 1907. dec. végén jelent meg 119 verssel.

Farkas Imre (1879–1976): egykor népszerű költő, színműíró, zeneszerző. Ady egy másik alkalommal is a könnyed, súlytalan, csekély értékű irodalom művelőjeként és méltatlan sikerélvezőként említi őt példának (l. AEÖPM IX. 267., 517. és a későbbi levelezéskötetet).