# 394. Ady Endre – Marchişiu Otíliának

[Párizs, 1907. jún. 14.]

Kedves Itóka, két és fél órás beszédem volt Heinnal. Ugy gondolom, hogy a lehetőt megtettem s minden rendben van. Holnap, szombaton este beszámolok. Mivel azonban Adél megint iszonyuan ideges, jobbnak tartom, ha nem Diósyékhoz jössz. Várnál a kis Monceau-kávéházban 11 óra felé. Szeretettel üdvözöl

Ady Endre

[Címzés:]
Madame O. de
Kozmutza,
11 Place
du Pantheon, Hotel du
Pantheon.

[Feladói cím:]
E. de Ady 15 Rue de Constantinople

## 394. Ady Endre – Marchişiu Otíliának

[Párizs, 1907. jún. 14.]

K: PIM – A. 6/20. – Csőposta levéltávirat, carte pneumatique – 1 f. – 111 x 142 mm – Tintaírás – A címoldalon ismeretlen kéztől írt: 38 – Pr.: vétel Bölöni Györgytől 1954.

Dat.: fpb: Paris Grand Hotel 1820 14 du 6 07 – épb: R. Claude-Bernard juin 7–15 soir 07

M: AEl I. 251.

Feltehetően Hein Béláról, a Pesti Hírlap párizsi tudósítójáról van szó, aki jún. 13-án este tolakodóan viselkedett Marchişiu Otíliával. Az asszony kérésére Ady felelősségre vonta Heint, amint arról Itóka levélben tájékoztatta Bölönit. Az esetről Tábori Kornél is megemlékezik Magyarok külföldön c. munkájában (Bp., 1911. 56.), Heint Leim Adalbert álhírlapírónak aposztrofálva: „tavaly Ady Endre keményen megfenyítette egy hölgy miatt”.