# 153. Ady Endre – Papp Gyulának

[Párizs, 1904. jún. vége]

Kedves Fő-Ur,

ne haragudjék e kissé obszcén képért. Jó szívvel küldöm és mi, párisiak, már ilyen disznók vagyunk. Mi újság Mindszenten? Megálljon csak! Nem válaszolt a levelező lapomra. Ha majd püspök lesz, bosszuból le fogom rántani a leendő lapomban. Üdvözli még egyszer: Ady Endre.

[A lap képes oldalán:]

E földön három a legbecsesebb:

A segg, a segg és megint csak a segg!

## 153. Ady Endre – Papp Gyulának

[Párizs, 1904. jún. vége.]

K: Szállási Árpád orvostörténész tulajdonában – Képeslap (pornófénykép? 3 meztelen női fenék) – 1 f. – 141 x 82 mm – Tintaírás – Szöveg mindkét oldalon – Pr.: antikváriumi vétel, az eladó Papp Aurél leszármazottja, ill. megbízottja lehetett.

M: Vekerdi László: Látogatás egy Ady-gyűjtőnél. Jelenkor 1977, 11. sz. 1024–1025.

A lapot borítékban küldte Ady, de az nincs meg. Ady e levélben a márc. 12-én feladott levelezőlapjára várt választ sürgette, azért tettük a keltezést a félév, mint időhatár, végére. De íródhatott a lap a Riviérára való elutazásig bármikor.

A címzettről és Adyval való kapcsolatáról l. a 38. sz. levél jegyzetét.