# 227. Ady Endre – Lázár Györgynek

[Budapest, 1905. nov. eleje]

Nagyságos Uram,

kedves, jó Urambátyám, engedje meg, hogy szeretetébe ajánljam a mellékelt ívvel verses könyvem sorsát. Hódoló tiszteletét küldi az egész, páratlanul kedves família számára

Ady Endre

## 227. Ady Endre – Lázár Györgynek

[Budapest, 1905. nov. eleje]

K: magántulajdonban – Fénymásolat: OSZK Kézirattár – BN levélpapír (l. a 213. sz. jegyzetet) – 1 f. (r) – (A verzón ismeretlen írással: Ez a te dolgod! Apád) – 214 x 294 mm – Tintaírás – Pr.: a Központi Antikvárium 1975. nov. 14-i aukcióján vásárolták meg.

M: itt először.

A keltezés indokolását l. az előző jegyzetben.

Lázár György (1851–1915): akkor Szeged polgármestere, a helyi Dugonits Társaság elnöke. Ebben a minőségében Adyt többször is meghívta a Társaság felolvasó ülésére. Az ő meghívására és vendéglátását élvezve vett részt az 1905. febr. 26-i ülésen (l. a 189. sz. levelet és AEÖPM IX. 50., 411.). Ady Lázár Györggyel való kapcsolatáról és a későbbi meghívásokról l. Láng József által közölt Egy bűnös vers c. cikket és jegyzetét (AEÖPM XI. 30., 233–335.).

verses könyvem: az Új versek. Ady erre a kötetére is előfizetőket gyűjtött, mint a Versekre és a Még egyszer-re. (L. még a 4., 226., 228., 233. sz. levelet.)