# 380. Ady Endre – Bíró Lajosnak

[Párizs, 1907. ápr. 19.]

Bíró Lajosnak

Édes Lajoskám,

ugy látszik, betegebb vagyok, mint sejtem. Látod nem tudom a vers-böjtöt tartani. Itt van vasárnapra a vers. Ma megírok egy tárcát, mely szombati számra okvetlenül idejében megérkezik.

Ölellek nagy
szeretettel
Ady.

Jolánnak kézcsók. Üdvözlet Vésziéknek s a redakciónak.

Révész hazamegy valószínűleg néhány nap mulva, ha tud, de ne szólj erről. Én még nem tudom a biztos dátumot.

## 380. Ady Endre – Bíró Lajosnak

[Párizs, 1907. ápr. 19.]

K: OSZK – növn. 1958/23/37 – Hosszában ketté vágott félív papír (kutyanyelv) – 1 f. – 100 x 290 mm – Tintaírás – Pr.: Bíró Lajosné ajándéka 1958.

M: Lengyel 361. – AEl I. 242. (mindkét helyen: ápr.)

Kéziratkísérő levél.

Márc. 31. és ápr. 21. között Ady-vers nem jelent meg a BN-ban. Az ápr. 21-i, vasárnapi számban van A befalazott diák, 24-én, szerdán a Kovács Béla vallomása c. novella (aláírás: Lellei András), ápr. 28-án, vasárnap A falu ládája c. tárcanovella. Révész ápr. 26-án utazott el. A verset legkésőbb ápr. 19-én kellett indítani Párizsból. Ady a nyomdába küldendő kézirattal együtt adta fel a levelet, azért írta kutyanyelvre.

Látod nem tudom a vers-böjtöt tartani: A küldött vers keletkezéstörténetében Kispéter András ezt írja: „nem tudjuk mi a »versböjt« oka (feltehetően a BN szerkesztőivel való anyagi huzakodás és az, hogy Ady a Népszavának is ír verseket), de a vasárnapi vers, amelyről szó van, A befalazott diák” (l. AEÖV III. 401.). Lehet, hogy a versböjtöt ő maga szabta magára a szerkesztőkkel dacolva, de az is lehet, hogy a szerkesztőség (őt kiéheztetésül), azzal az indokkal, hogy sok a megjelenésre váró beküldött vers. Adynak politikai vagy aktuális cikkek mellett versek és novellák (tárcák) írása is szerkesztőségi kötelezettségei közé tartozott. A versek és novellák hetenként váltogatták egymást a tárcarovatban. Megállapodás alapján azonban ezen felül is írt havonta 1–2 novellát, ezeket Lellei András névvel írta alá, és azonnal kapott érte 10 Ft-t. (L. AEön 1313.; Lengyel 195–197.; vö. a 236. sz. levelet és jegyzetét.)

Jolán: Vészi Jolán, Bíró Lajos felesége.

Révész hazamegy: l. a 381. sz. levél jegyzetét.