# 407. Ady Endre – Marchişiu Otíliának

[Budapest, 1907. aug. 1.]

Édes Itókám,

Gyurka, ha igaz, ma elutazott Budapestről. Én kimentem 5 ó 12 p. kor a Nyugatira, ugy volt, hogy esetleg evvel megy. Lehet, hogy előbb elutazott. Küldött leveledet köszönöm. Az élet nem vidám itt sem. Üdvözöl szeretettel Ady

[Címzés:]
Madame
Itóka de Kozmutza
Paris
22 Place Dauphine

## 407. Ady Endre – Marchişiu Otíliának

[Budapest, 1907. aug. 1.]

K: PIM – A. 6/33 – Képeslap (Budapest – Tőzsdepalota) – 1 f. – 138 x 89 mm – Tintaírás – Szöveg a lap mindkét oldalán – Pr.: vétel Bölöni Györgytől 1954.

Dat.: fpb: Bp 907 aug 1

M: Bölöni 132. – AEl I. 257.

Bölöni így ír a Párizsból jún. végén visszatért Ady életéről: „Ady budapesti élettempója újra a régi lesz, megoszlik a redakció és éjjeli kávéházak között. Éjszakázásokba, cigány muzsikába önti élete nyugtalanságát. Nemcsak Adélért aggódó. Önmaga miatt is nyugtalan, – […] napi társasága: Kabos Ede, […] Révész Béla, aki nem szűnik meg a »Népszava« felé terelni útját, Reinitz Béla, aki már zenésíteni kezdi az Ady-verseket. Az Andrássy-úton az Opera sarkán a »Három Holló«-hoz címzett vendéglőben kezd kialakulni baráti köre, […] Augusztusban újra eltűnik szemem elől, mert kiutazom Párizsba, néhány levéltöredékből építhetem fel napjai hátterét, nyugtalan életének halvány keretét.” (Bölöni 132–133.)