# 219. Ady Endre – Vészi Jolánnak

[Budapest, 1905. okt. 2.]

Kedves Jolán,

elkésett levelemen, kérem, ne ütközzék meg. Érzéseimben nem haboztam egy pillanatig sem. Boldog voltam, mikor hallottam, hogy éppen Maga, kit tisztelek s szeretve becsülök, találkozott egy egész életre avval a barátommal, akit én hosszu esztendők óta szerettem jobban önmagamnál. Maguk megérdemelt, bizonyos boldogságra kerültek össze. Csak azért ez elkésett levél, hogy ne kételkedjék pillanatig sem: örömüknek jobban nálamnál senki sem örült. Kézcsókoló, tisztelő híve

Ady Endre

[Címzés:]
Nagyságos
Vészi Jolán urhölgynek
Duna-Varsány
(Pest vármegye.)

## 219. Ady Endre – Vészi Jolánnak

[Budapest, 1905. okt. 2.]

K: OSZK – Levelestár növn. 1958/23/1 – BN levélpapír BN borítékkal (l. a 213. sz. jegyzetet) – 1 f. (r) – 208 x 293, 112 x 158 mm – Tintaírás – Pr.: Bíró Lajosné ajándéka 1958.

Dat.: fpb: Bp. 905 okt 2 – épb: Dunavarsány 905 okt 3.

M: Lengyel 358–359. – AEl I. 181.

Bíró Lajos 1906 márciusában kötött házasságot Vészi József második lányával, Jolánnal (1886–1974). Ady az eljegyzéshez gratulált.