# 278. Ady Endre – Diósi Ödönnének

[Budapest, 1906. máj.–jún.]

Édes Jóm, Egyetlenem,

ugy látom, hogy egy levelem elveszett. Betegen s talán betegebben, mint Maga, mégis Párisba megyek. Két heten belül utazom, csak azért hogy lássam. Mégegyszer lássam, csókoljam s tudjam, hogy van. Ma kaptam levelet Bertától s ez a levél csupa keserűség. Maga miatt is aggódik, mert Maga nem írt már négy hét óta neki. Engedje meg, hogy utoljára életünkben szóljak V. M.-ról. Nem lehetnek s nincsenek Magának bizonyítékai. Senkim, semmim az a nő s most már utálom is, nem gyűlölöm, hanem utálom. Beteg vagyok, igazán beteg s talán nem bírok ki két napos Párist se. De még egyszer látni akarom Magát. Szeressen engem, félannyira mint én szeretem. Ez nekem elég, a többit elmondom. Csókolja, imádja, minden percében maga mellett érzi

A.

## 278. Ady Endre – Diósi Ödönnének

[Budapest, 1906. máj.–jún.]

K: OSZK – Fond 74/4/55 – Hajtott Magastátra vízjelű levélpapír – 2 f. (r–v) – 110 x 170 mm – Tintaírás – Az 1. f. r-n Révész olvashatatlan írása – Pr.: vétel dr. Nádor Henriktől 1966. – Brüll Berta másolatában is – OSZK növn. 1946/21/31 – Pr.: a másoló ajándéka 1946.

M: RSle 167. (1906. máj.) – RAöl (ua.) – AEvl 149. (máj.) – AEl I. 212–213. (máj.)

A kusza, sietős, majdnem olvashatatlan írású levél május végi, június eleji, pontosabban nem keltezhető.

V. M.: Vészi Margit.