# 225. Ady Endre – Diósi Ödönnének

[Debrecen, 1905. okt. 31.]

Édes Nagyságos Asszonyom,

Érmindszentről jövök. Otthon voltam néhány napig. Délben kiszálltam itt Debrecenben, Medve Miklóssal ebédeltem s a délutáni gyorssal utazom tovább. Egyelőre nem mehetek szanatóriumba a könyvem miatt. Azt akarnám, hogy megjelenjen mindenáron decemberre. November 15-ig pedig sok dolgom lesz vele. Nem tudok semmit. Majd, ha Pestre érek, hosszu levelet írok. Ott talán már Bertának egy levele is vár. Az anyámnak nagy keserűséget okoztam egészségi állapotommal. És Maga hogy van édes Adél? Mit csinál. Szeretettel csókolja kezeit

Ady.

[Címzés:]
Madame
Adéle Diósy
Paris
92 rue de Levis XVII.

## 225. Ady Endre – Diósi Ödönnének

[Debrecen, 1905. okt. 31.]

K: OSZK – Levelestár növn. 1936/86/5 – Hajtott levélpapír borítékkal – 2 f. (1. f.: r–v, 2. f.: r) – 110 x 175, 90 x 117 mm – Tintaírás – Pr.: vétel Lantos Adolftól 1936.

Dat.: fpb: Debrecen 905 okt 31 – épb: P 05 11 3.

M: AEvl 128. – AEl I. 183.

Otthon voltam néhány napig: Érmindszentre utazásának napját nem tudjuk meghatározni pontosan. A BN-ban okt. 29. és nov. 3. között nincs írása.