# 437. Ady Endre – Elek Artúrnak

[Budapest, 1907. nov. 28.]

Mélyen Tisztelt uram,

engedje meg, hogy elküldjem önnek Bölöny[!] György barátomnak egy Párisból küldött Cézanne-cikkét. Okos, finom, derék, jó fiunak helyes írása. Én nálunk, ahol napról-napra vagyok, s tűrök, nem adhatom le. Viszont a fiunak minden krajcár áldás volna. Próbálja meg, hátha leközölhetné az Ujság. Szeretettel kéri erre s üdvözli igaz híve.

Ady Endre

Csütörtök

[Címzés:]
Nagyságos
Elek Arthur
urnak
Budapest.
Az „Ujság” szerkesztősége

## 437. Ady Endre – Elek Artúrnak

[Budapest, 1907. nov. 28.]

K: OSZK – Levelestár – Levélpapír borítékkal – 1 f. r–v – 173 x 210; 92 x 117 mm – Tintaírás – Pr.: vétel magántulajdonból 1978.

Dat.: fpb: Bp 907 nov 30.

M: Szauder Mária: Ismeretlen Ady-levelek Elek Arturhoz. Kritika 1979. aug. 8. sz. 3–5. – AEl I. 269–270.

Az OSZK-ba került mintegy 5200 Elekhez írt levél közül 16 Adyé, de Szauder Mária helyesen jegyzi meg, hogy bizonyára több levél elveszett. (Ady nem őrizte meg Elek leveleit.) Kapcsolatuk korábban kezdődhetett, mert a hagyatékból 16–17-es kézirattári sorszámmal két Adynak Párizsba szóló postai feladóvevény is előkerült, pénzesutalvány 53 K. 40 f. és 55 K. 86 f.-ről, 1907. márc. 15. és márc. 25. postabélyegzővel. A töredékszámmal végződő táviratilag küldött összegek valamilyen ismeretlen írás honoráriumai lehetnek? (Kölcsönkért pénz kerek összeg lenne.) Nem kizárt, hogy Ady – a BN-ban már 1906 végén bizonytalanná váló helyzete miatt – tapogatózott az Újságnál is, amelynek szerkesztőségében Elek dolgozott. 1908-ban – éppen Elek révén – a kapcsolat létre is jött (AEÖPM IX. 382.).

engedje meg, hogy elküldjem önnek Bölöny[!] György barátomnak egy Párisból küldött Cézanne-cikkét: Ady okt. 23-i levelében biztatja barátját, hogy küldjön cikkeket, ő majd elhelyezi. A tulajdonos-szerkesztő változása után meg se kísérelte, hogy a BN-hoz forduljon. Elek volt az Újság képzőművészeti rovatának vezetője. A cikk nem az Újságban, hanem a Népszavában jelent meg (1907. dec. 26.), valószínűleg Révész segítségével.