# 293. Ady Endre – Révész Bélának

[Parizs, 1906. júl. 4.]

Kedves Béla, talán egy nagyravágyó tulok lett belőled? Amiért én nem írtam még ugynevezett levelet, talán egy zokszót írhattál volna. Álmosan, álmodozva, képzelődve s mégis előkelően élek. Nagyon üdvözlöm: Fenyőt, Osváthot[!], Eleket, Keményt, Krúdyt [...] Habárt, Gergelyt s mindazokat, kik egy kicsit és néha kedveltek engem. Cigánynak írd meg az én címem. Te meg írd meg nekem a Robert Jenő címét Ölel Adyd

[Címzés:]
Béla Révész
Budapest
(Honvéd u. 10)

## 293. Ady Endre – Révész Bélának

[Párizs, 1906. júl. 4.]

K: PIM – A. 168 – Képeslap, felirata: Carte postale, Paris – Buttes Chaumont – Le Pont suspendu et le Belvedere – 1 f. – 140 x 90 mm – Tintaírás – Szöveg a lap mindkét oldalán. – A bélyeg letépve; a levelezőlapon két lyuk jelzi, hogy tulajdonosa levélrendezőben tartotta. – Révész kijelölte az „Álmosan…” kezdetű mondatot, faksz.-je RAE 139. – Pr.: vétel dr. Barabás Oszkártól 1967.

Dat.: fpb: Paris [?] 7 06 – épb: Bp 906 jul 6.

M: AEl I. 217.

Amiért én nem írtam még ugynevezett levelet: két levelezőlapot írt, az egyik elveszett, a másikat l. 292. sz. alatt.

Fenyő Miksa (1877–1972): író, kritikus, a Ny egyik alapítója és szerkesztője. Kapcsolatuk a folyóirat megindulása után mélyül el. Adynak a szerkesztőséghez írt leveleire többnyire ő válaszolt akkor is, ha nem volt személy szerinti címzett. (Osvát nem szeretett levelezni.) A leveleket megőrizte, emigráláskor magával vitte Amerikába, és emlékezésével együtt kiadta (l. a bevezetést). Fenyő volt Ady legkedvesebb, mindig segítőkész embere a Ny vezetői közül: „téged tartalak a legbeszámíthatóbb s legjobb embernek a bandából” (Feljegyzések 285.). Levelezése Adyval 1907-ben kezdődött.

Elek Artúr (1875–1944): művészettörténész, író. Adyval való levelezése egyoldalúan maradt fenn, az ő levelei nincsenek meg.

Kemény Simon (1882–1945): költő, író, újságíró, a BN munkatársa.

Habár Mihály (1874–1958): újságíró, akkor a Friss Újság felelős szerkesztője.

Gergely István (1870–1938): újságíró, akkor a BN munkatársa.

Czigány Dezső (1883–1937): festő, Kabos Ede pártfogoltja, így került kapcsolatba a költővel. Több arcképet festett róla (l. a 422., 423., 430. sz. levelet).

Róbert Jenő: Kovács Jenő néven is írt. Újságíró, író, a BN és a Pester Lloyd munkatársa. Egy időben (talán 1906-ban is) több lap berlini tudósítója.