# 405. Ady Endre – Diósi Ödönnének

[Budapest, 1907. júl. 8.]

Édes, drága Adél,

olyan nagy szomorúsággal és agg<a>|:o:|dalommal vagyok itt. Ugy szeretnék maguk mellett lenni, vigyázni magukra. Dodónak írtam szombaton, megírtam, amiket maga mondott. S mindazt, amit kellett, de bizony idegesen. Ma is halálosan ideges, zavart vagyok.

Nem tudom, még semmi fordulat, szombatra lesz-e jegyem. De még ha nem lesz is, le fogok menni. Hacsak emberileg lehetséges.

A lapokba leadtam a gyászhírt. Véletlenül találkoztam telefonon Szebenyei Józseffel, aki talán írt is azóta.

Nagyon kérem, édes drágám, vigyázzon magára. És vigyázzon Bertáékra. Írjon, hogyan vannak. Csókolom sokszor-sokszor a kezét. Bertát, Margitot üdvözli

Ady

Hétfő.

[Címzés:]
Nagyságos
Diósyné Brüll Adél urnőnek
Nagyvárad
Főutca, Stern-ház

## 405. Ady Endre – Diósi Ödönnének

[Budapest, 1907. júl. 8.]

K: OSZK – növn. 1936/86/14 – Hajtott levélpapír borítékkal – 2 f. – 1–2. f.: r – 110 x 175; 92 x 118 mm – Tintaírás – 1. f. r-n a kézirattár által írt ceruzás dátum – A borítékon Révész rájegyzései; olvasható szavak: meghalt? Szép szavak – Pr.: vétel Lantos Adolftól 1936 – Gépelt másolat: MTAKK K 14/21.

Dat.: fpb: Bp 907 jul 8 N5 – épb: Nagyvárad 907 jul 9 É 3

M: RAéL 183. – RAöl 144. – AEvl 169. – AEl I. 256.

Ady júl. 4-én Bécsben fogadta Diósinét, hazakísérte Váradra, részt vett Brüll Sámuelné temetésén, és júl. 6-án jött fel Pestre.

A lapokba leadtam a gyászhírt: Ennek szövege az AEÖPM VIII. 397. szerint a következő volt: „Özv. Brüll Sámuelné szül. Stern Cecília életének 52. évében elhunyt Nagyváradon. Az elhunyt úriasszonyt, ki Nagyvárad társadalmi életében nemes szerepet vitt, tegnap temették el nagy részvét mellett. Halálát kiterjedt előkelő rokonság gyászolja.”

Szebenyei József (1881–1953): újságíró, költő, többek között Nagyváradon működött. Diósinét közelről ismerhette, mert Adytól megtudva a halálhírt, kondoleálni akart neki. (Szebenyeiről l. EmlAE II. 374.)