# 233. Ady Endre – Brüll Bertának

[Budapest, 1905. nov. 17. után]

Kedves jó Bertuskám,

nagybetegen írok neked. Ideggörcsökben vergődöm s ezt sulyosítja egy szörnyű, lázas influenza. Negyvennyolc óra óta nem aludtam, nem ettem. Állapotomat sulyosítja az Adél dolga. Mióta veled beszéltem, semmi hír. Öt levelet küldtem. Semmi válasz. Ma mamádtól kaptam kérdezősködő levelet. Te se kaptál. Én megbolondulok.

Hogy lemehessek Patosfára, aligha lehetséges. Az ívet s a pénzt küldheted akár nekem, akár a Pallasnak. És írj, édes Bertuskám. Regina nénéd kezeit csókolja

szeretettel üdvözöl
Ady Endre

## 233. Ady Endre – Brüll Bertának

[Budapest, 1905. nov. 17. után]

K: OSZK – Levelestár növn. 1936/86/15 – BN levélpapír (l. a 213. sz. jegyzetet) – 1 f. (r–v) – 220 x 275 mm – Tintaírás – Pr.: vétel Lantos Adolftól 1936. – Gépelt másolat: MTAKK K14/11.

M: AEvl 137. (dec. 20. után) – AEl I. 193. (dec.)

A levelet Patosfára küldte Ady. Brüll Berta az előző levélben foglaltak szerint oda utazott. A 232. sz. levél keltezését a jegyzetben bizonyítottuk. Ez a levél hozzá kapcsolódik. A Patosfára való meghívásról és a látogatásról l. az előző levél jegyzetét.

Az ívet s a pénzt küldheted akár nekem, akár a Pallasnak: az Új versek előfizetésére gyűjtött Brüll Berta.

Regina néni: Brüllék rokona. Talán Molnár László családjához tartozik Patosfán.