# 20. Ady Endre – Varga Ilonának

[Debrecen, 1899. nov. 20–21.]

Édes Íllim!

Sietek megnyugtatni, hogy abból az általam is érintett affaireből nem lett mi sem. Nem én kezdtem, de nem is én vonultam el előle. Különben is legyen nyugodt. Talán ismeri azt a triviális közmondást a rosz pénzről, mely nem vész el….

A múlt éjjel lázam volt s ma csak délben jöttem fel a redakczióba s kaptam meg aranyosan kedves levelét.

Sietek is most a válasszal, de jelzem, hogy még ma hosszú levelet írok, melyet holnap már megkap.

Szeretettel és hálával üdvözli s
kezeit csókolja
A. Endre

## 20. Ady Endre – Varga Ilonának

[Debrecen, 1899. nov. 20–21.]

K: MTAKK K 18/144 – 2 f. (1. f.: r) – 113 x 176 mm – Összehajtott levélpapír – Tintaírás – V. I. sorszáma: 11. – Pr.: vétel V. I.-tól 1958.

M: EmlAE II. 277. (betűhű, ékezethiánnyal) – AEl I. 63. (mai helyesírással).

Ady tizenegyedik levelét nem jelezte szerkesztői üzenettel, mert Varga Ilona megírta, hogy nem vár a jeladásra, mindenképpen küld a postára a levélért.

érintett affaire: a Márk Endrével és Magoss Györggyel támadt összeütközése, mely majdnem párbajjal végződött (l. a nov. 17–18-i, 18. sz. levél jegyzetét).