# 336. Ady Endre – Révész Bélának

[Párizs, 1906. nov. második fele]

Kedves Bélám, nem tudom mi van veled, esetleg meg is haltál. Ám én ezer okból kénytelen vagyok esetleg sírodból is kicibálni téged. A Budapesti Naplóval szakítottam. Bírónak most írtam meg, hogy hazamenni nem vagyok hajlandó. Ezt holnap Vészinek szóval megismétlem. Itt leszek tehát Párisban egyelőre kenyér nélkül. De ha belehalok is, kitartok. Írj édes fiam, ha halott vagy is, mert esetleg én is éhenhalok. Te ott vagy Budapesten. Lehet-e kísérletet tennem valami lappal. Melyik nem félne az én darabont-nevemtől? A Szerda nem biztosítana-e nekem valamit? Hova s kihez lehetne írnom? A Naplótól már elsején sem fogok fizetést kapni. A Szerdának táviratoztam pénzért. Két versért járna is, de esetleg előleget ha adnának. Most írok nekik egy novellát. Egyben szólj nekik, hogy küldjék a Szerdákat. Megígérték, s én egyetlen számot se láttam. A Népszavától sem kaptam meg még a kis pénzt. Egyáltalában miért hallgatsz? Igazán ugy el vagyok hagyatva, mint egy rossz kóbor kutya. Nem is tudok más okot képzelni, mint <a> hogy beteg vagy. De erről is kötelességed volna tudatni. Édes fiam, vedd szívedre állás és kenyérnélküli barátod sorsát. Szeretettel ölellek

Adyd.

Add át üdvözletem Ignotusnak, Osvátnak, Eleknek, Szininek, Kérynek, Keménynek s minden szíves emberemnek. Írd meg, bár már nem érdekel, mi van a Naplóval?

Címem: 3 Rue Casimir-Delavigne Hotel des Balcons

## 336. Ady Endre – Révész Bélának

[Párizs, 1906. nov. második fele]

K: FSzEK – Q 09/6390/10 – Hajtott, körbefoglalt AD (Diósi Adél) monogramos levélpapír – 2 f. – 1 f.: r–v; 2. f.: r – 132 x 184 mm – Tintaírás – Foltos papír, a túloldali írás átüt. Révész géppel írott kísérő soraival, melynek dátuma: Budapest, 1933. febr. 8. – Pr.: vétel Révész Bélától 1933.

M: RAE 77. (két mondat faksz.) – Scheiber–Zsoldos 36. (1906. okt. 3. – nov. 7.) – AEl I. 227–228. (nov. 7.)

Az előző, Kabos Edének írottal (335. sz.) azonos vagy közeli napon írott levél. Bizonyítja ezt a tartalmi azonosság. Ady legnagyobb gondja akkor, hogy kenyértörésre kerül sor a BN-val, s megszűnik a kapcsolata a lappal. 335. sz. levél: kenyér nélkül maradok Párisban – 336. sz. levél: Itt leszek tehát Párisban egyelőre kenyér nélkül. – Scheiber Sándor és Zsoldos Jenő közlésükben a levél megírásának idejéül az Özvegy legények tánca c. vers (Szerda, 1906. okt. 3.) és az Isten báránya c. novella (uo. nov. 7.) megjelenése között több mint egy hónapot jelöli meg. Belia a novella megjelenése napját tekinti a levél keletének. Mindkét datálás téves. Ady csak nov. közepe körül tér vissza a Riviéráról Párizsba, s lakóhelyéül azt a szállót adja meg, ahol elutazása előtt lakott. A levél keltét az a tény határozza meg, hogy Ady még nem tudott a Szerda megszűnéséről. A BN-t naponta küldte neki a szerkesztőség. Ha ebből értesült a lap bukásáról, akkor az legkorábban nov. 23-án lehetett. A BN 1906. nov. 20. 320. számában jelent meg a szerző nélküli cikk: „Írók és primadonnák. – A Szerda ügye.”

hazamenni nem vagyok hajlandó. Ezt holnap Vészinek szóval megismétlem: Amint Eugéne Lautier levelei is bizonyítják (l. a következő levelet és jegyzetét), Vészi József nov. végén Párizsban tartózkodott. Megbeszélésükön valamiben ideiglenesen megállapodhattak, mert a visszatérés szorgalmazásának híre csak januárban került újra elő Ady leveleiben. Bizonyára nem véletlen, hogy nemcsak egyetlen visszahívó levelet nem ismerünk, hanem visszatérést megtagadót sem. Vészi valószínűleg nem adott ellentmondást nem tűrő utasítást, s a kérés továbbítását Bíróra bízta, aki még tompította is az élét a főnöki üzenetnek. Az ügyet Ady makacskodása ellenére is tapintatosan kezelték, olyannyira, hogy végleges szakításra sor sem kerülhetett. A helyzetet Vésziék sem akarták kiélezni, Ady pedig a nyílt ellenségeskedés helyett januárban Ignotust kérte meg közvetítésre. (L. a 348., 352. és 358. sz. levelet.)

Lehet-e kísérletet tennem valami lappal. Melyik nem félne az én darabont-nevemtől? A Szerda nem biztosítana-e nekem valamit?: Gundel Antal hajlandó volt anyagi áldozatra, hogy lekösse a legjobb erőket. Fülep Lajosnak felajánlotta, hogy – ha úgy kívánja – egy bizonyos, havonta fizetendő összegben is megállapodhatnak (Fülep Lajos levelezése I. 57.). Ady csak akkor kaphatott volna ilyen ajánlatot, ha szakít a BN-val. – Ady a darabont kormány alatt állást vállalt a miniszterelnökségi sajtóirodán. – Ady „elég tájékozatlannak bizonyult a lap ügyeit illetően” (Koczkás: AEÖV III. 335.), mert a levél írásakor nem tudta, hogy a Szerda már nem él. Ennek az lehetett az oka, hogy a lap drámai hirtelenséggel szűnt meg, a szerkesztők a kéziratokat nem küldték vissza.

A Népszavától sem kaptam meg még a kis pénzt: okt. 14-én és 21-én novellája jelent meg ott, talán ezek honoráriumát várta.

Kéry: Kéri Pál Az Est munkatársa.