# 228. Ady Endre – Medve Miklósnénak

[Budapest, 1905. nov. eleje]

Kedves Paula, engedje meg hogy zavarom Magát s megkérem, próbáljon valamit Kolozsvárott, a kincses városban, az én könyvemmel. Miklóst a minap meglátogattam. Örülök a maga nagy sikereinek s nincs nagyobb vigasz, mint végre ujra látni magát színpadon. Csókolja alázattal kezeit híve

Ady Endre
a B. N. főmunkatársa

## 228. Ady Endre – Medve Miklósnénak

[Budapest, 1905. nov. eleje]

K: OSZK – Levelestár növn. 1956/4/5 – BN levélpapír (l. a 213. sz. jegyzetet) – 1 f. (r) – 220 x 280 mm – Tintaírás – Pr.: a címzett ajándéka 1956.

M: AEl I. 187.

Medve Miklósné Sárosi Paula (1878–?): színésznő (l. a 212. sz. levelet és jegyzetét). Férjhezmenetele után is fellépett, 1905-ben a kolozsvári Nemzeti Színház társulatának tagja, főként operettekben szerepelt, többek között a János vitéz címszerepét játszotta.

próbáljon valamit Kolozsvárott, a kincses városban, az én könyvemmel: a színésznőnek is előfizetési ívet küldött az Új versek-hez. Később versekkel dedikált kötettel (kötetekkel?) ajándékozta meg a házaspárt (l. AEÖV III. 16–17., 214–218.).

Miklóst a minap meglátogattam: okt. 31-én (l. a 225. sz. levelet). Az adat megerősíti e levél datálását.