# 226. Ady Endre – Vidor Marcellnak

[Budapest, 1905. nov. eleje]

Kedves Barátom, ezuttal is szívesen álltam rendelkezésedre. Ezuttal pedig én kérek valamit. A Pallas csak akkor adja ki a kötetem, ha elegendő előfizető jelentkezik. Barátsággal és szeretettel tégy meg mindent. Hálás leszek érte. Üdvözöl igaz szimpatiával

Ady

## 226. Ady Endre – Vidor Marcellnak

[Budapest, 1905. nov. eleje]

K: magántulajdonban – Fénymásolat: OSZK Kézirattár V. 219/131/1973 – Névjegykártya, nyomtatott szövege: Ady Endre a „Budapesti Napló” főmunkatársa – 1 f. (r–v) – 65 x 105 mm – Tintaírás – Pr.: a Központi Antikvárium 1973. novemberi aukciójának anyagából vásárolták meg.

M: Szomaházy István: „Csak akkor adják ki könyvemet, ha elegendő előfizető jelentkezik.” Ady Endre első pesti kötetének megjelenése. Az Est 1926. júl. 17. 159. sz. 9. (A levél szövege fakszimilében.) – AEl I. 197.

A címzett kiléte a levél 1973. évi felbukkanásakor nem volt ismeretes, csak Az Est cikkéből tudódott ki.

Vidor Marcell (1876–1945): költő, író, újságíró, akkor az ungvári Határszéli Újság szerkesztője. Adyval való kapcsolatának egyéb nyomát nem ismerjük. A levél közlője Szomaházy István (1864–1927): maga is író, újságíró, így vezeti be a cikkét: „Hiszen mindnyájan előfizetés útján adtuk ki első könyveinket, nemcsak Ady Endre, vagy sok-sok idővel előtte a diadalban és a népszerűségben Petőfi Sándor. Ő is a lelkes honleányokhoz és a magyar hazafiakhoz fordult, mikor kezdő köteteinek kiadását a rideg nyomdász megtagadta s hitvány pénzt követelt a gyöngyszemekért, melyek lelke legmélyén termettek. Ady Endrének sem jutott különb sors osztályrészül.” Valóban Ady két első kötetét is így tudta kiadni (l. a 4. és a 64. sz. levelet és a jegyzetet).

A levél nov. elejére sorolásának indoka: a verseskötet megjelenésének bejelentése a Pallas előfizetési felhívásával a BN 1905. okt. 22-i számában jelent meg decemberi megjelenést ígérve (l. AEÖV II. 232–233.), tehát az előfizetési íveket Ady okt. végén, nov. elején küldhette szét.