# 271. Ady Endre – Diósi Ödönnének

[Budapest, 1906. máj. 10.]

Nagyságos asszonyom, kedves Adél,

néhány napig betegen, elhagyatva, szállodai szobában feküdtem. Fölfordult a világ itt. Halász képviselő, Dési ínséges, szegény letörött ember. A legőrültebb dolgok folynak itt. Engem már nem érdekelnek. Kibékülök lassanként mindennel. Egyébb[!] ujságok is kerülnek. A lapnál változást várunk. Ez késlelteti az én utam is. Molnár Feri 20-án esküszik meg Margittal. Bíró boldog férj. Egy-két barátom künn járt most Párisban. Lelkesen beszélnek s én irigyelem őket. A kis Bölöny[!] végre uj életjelt ad magáról. Egy levelező lapot küldött néhány párisi magyar aláírásával. Köztük szerepel bizonyos Kozmutzáné is. Azt mondják, nagyon érdekes asszony. Az egész világot beutazta. Egy román katonatiszt felesége. Románul, magyarul s franciául ír. Az Uj Időkben olvastam tőle érdekes utleírásokat. A kis Bölöny[!] címe: 9, rue Campagne-Première. Még nem is tudtam neki válaszolni. Iszonyu neuraszténiás vagyok. Rettenetes gyötrelem minden írás. Csak éppen nem akarom magam még végleg elesni hagyni. Csókolja kezeit szeretettel:

Ady Endre

[Címzés:]
Madame
Adéle Diósy
Paris.
92 rue de Levis
XVII.

## 271. Ady Endre – Diósi Ödönnének

[Budapest, 1906. máj. 10.]

K: OSZK – növn. 1936/86/11 – Sűrűn vonalkázott BN levélpapír (l. a 213. sz. jegyzetet) BN borítékban – 1 f. (r–v) – 219 x 274; 125 x 157 mm – Tintaírás – Pr.: vétel Lantos Adolftól 1936.
Dat.: fpb: Bp 906 máj 10 – épb: Paris 06 5 12.

M: RAéL 162. (8 mondat) – AEvl 149–150. – Lengyel 269. – AEl I. 211.

Halász képviselő, Dési ínséges, szegény letörött ember: Halász Lajost az 1906. ápr. 29. és máj. 8. között megtartott országgyűlési választásokon a biharugrai kerületben függetlenségi programmal képviselővé választották (AEl I. 392.). Dési Géza az előző parlamentbe szabadelvű párti képviselőként jutott be, az új választáson azonban megbukott. 1905-ben Pestre költözött felszámolva jól menő nagyváradi ügyvédi irodáját, csalódott várakozásában. Diósiéket érdekelték szülővárosuk hírei. Halász és Dési ismert váradi közéleti ember volt, azért ír róluk Ady „házi” levélben. Mindkettőjüknek szerepe volt Ady és Diósiné váradi magánéletében is (l. a 37., 52. és 67. sz. levél jegyzetét).

A lapnál változást várunk: Vészi Fejérváry miniszterelnök tanácsadója, bizalmi embere volt. A koalíció győzelmével politikai pályafutásának felívelése megtorpant, darabont múltja miatt lapja jelentősége csökkent. A lap eladásának és a Berlinbe költözésének a gondolatával foglalkozott. Tervei csak 1907 őszén váltak valósággá.

A kis Bölöny[!] […] Egy levelező lapot küldött néhány párisi magyar aláírásával: Bölöni György alacsony termetű férfi volt. A levelezőlap nincs meg.

Kozmutzáné […] Egy román katonatiszt felesége: a férj nem katonatiszt volt, hanem postatiszt (l. a 268. sz. levél jegyzetét).

Az Uj Időkben olvastam tőle érdekes utleírásokat: az Új Idők (1894–1949) konzervatív irányú, népszerű szépirodalmi hetilap a Singer és Wolfner kiadásában. Szerkesztője évtizedeken át Herczeg Ferenc volt. Kozmutzáné néhány cikke a folyóiratban 1905. január és 1906. máj. 10. között: Ceylon. 1905. márc. 26. 11. évf. 1. köt. 13. sz. 297–299.; A ceyloni kaland. 1905. máj. 28. 11. évf. 1. köt. 22. sz. 515–518.; Singapore. 1905. aug. 20. 11. évf. 2. köt. 34. sz. 173–177.; Látogatás a dzsehori szultánnál. 1906. márc. 4. 12. évf. 1. köt. 228–230.