# 148. Ady Endre – Bölöni Györgynek

[Párizs, 1904. máj. 11.]

Kedves Gyurkám, beteg vagyok ujra, majd megőrülök. <Szombaton> |:Pénteken:| délelőtt 11 órakor légy okvetlenül a Cafée[!] de la Paix-ban, az utcai részen<t>, künn ülj le valamelyik asztalhoz. Én ott leszek s mindjárt elmegyünk egy orvoshoz, tolmácsom leszel. Nem akarom, hogy más jöjjön el velem. Sejted, miért. Légy ott okvetlen: pénteken d.e. 11 óra! Ha pedig az esetben, ha Kont áldozó csütörtökön is tartana előadást, légy kegyes azonnal egy ilyen kártyát küldeni, mert az asszonyok vágynak. De csak ez esetben. Költséged természetesen az enyém lesz. Ölel szeretettel Ady.

[Címzés:]
Mr.[!] G. de Bölönyi[!]
160 Rue S.-Jacques
[Feladói cím:]
Endre Ady
(Rue) de Levis (No) 92

## 148. Ady Endre – Bölöni Györgynek

[Párizs, 1904. máj. 11.]

K: PIM – A.2/5. – Carte pneumatique/csőposta levél – 114 x 144 mm – Tintaírás – Címoldalon ismeretlen kézírással: Luxembourg – Pr.: vétel Bölöni Györgytől 1954.

Dat.: fpb: Paris XVII. R. Jouffroy 04 5 11 19 – épb: Paris R. de Vaugirard 04 5 11 20 30.

M: Bölöni 35., faksz.: 19. – AEvl 106. – AEl I. 147.

Pénteken, máj. 13-án dr. Kraus az osztrák–magyar követség orvosa a vizsgálat után előrehaladott vérbajt állapított meg. Adyt, bár tudta, vagy legalábbis sejtette, mi várható, teljesen letörte a diagnózis: az öngyilkosság gondolatával foglalkozik, azonnal el akarja hagyni Párizst. Diósiék előtt feltárja helyzetét, ők kisebbítik a bajt, vigasztalják. A nők tovább folytatják az ápolást, a férj pedig orvoshoz jár vele, s fizeti a honoráriumokat (Bölöni 38–39.). A betegség jelentkezéséről l. még a 144. és a 145. sz. levél jegyzetét.