# 115. Ady Endre – Bíró Lajosnak

[Érmindszent, 1903. dec. 14–15.]

Édes Lajoskám, mi történt? És mi történt két levelemmel? (Egyiket egy hordár vitte, a másikat egy nőcseléd.) Az utolsó pillanatig vártalak a vasutnál. Írj!!!! Ölel Bandi.

[Címzés:]
Nagyságos
Bíró Lajos szerkesztő
urnak
Nagyvárad.

## 115. Ady Endre – Bíró Lajosnak

[Érmindszent, 1903. dec. 14–15.]

K: OSZK – Levelestár növn. 1958/23/3 – Postai levelezőlap – 140 x 90 mm – Tintaírás – Pr.: Bíró Lajosné ajándéka 1958.

Dat.: fpb: Érkávás 903 dec 15? (a második számjegy elmosódott) – épb: Nv 903 dec 16.

M: Lengyel 349. – AEl I. 125.

Elgondolkodtató, hogy a szemrehányást Ady miért nem közölte előző nap írott levelében? A két levél keletét illetően nem lehet kétség. Talán arra gondolt, hogy levelet kap közben Bírótól, amelyben megmagyarázza elmaradását.

Lengyel (349.) a lapot a nov. 21-én az ugyancsak Bíró Lajosnak szóló levéllel (92. sz.) hozza kapcsolatba, amelyben Ady bejelenti, hogy Váradra látogat, s kéri barátját, hogy a vonathoz jöjjön ki, mert a városba nem megy be. Lengyel a lapból arra következtet, hogy a vasúti találkozó nem jött létre.

A dec. 9-én Brüll Sámuelnénak írott levél (111. sz.) jegyzetében már megállapítottuk, hogy Ady dec. 8-ról 9-re virradóra érkezett Váradra. Bíró várta az állomáson, vendégül is látta, tőle ment Brüllékhez (l. a dec. 14-én Bertának, dec. 15-én Diósiéknak, dec. 18-án Somlónak írott, 113., 116., 120. sz. leveleket). Arra következtethetünk, hogy Ady Brülléktől, ahol a napot töltötte, írt Bírónak, hogy a hajnali pesti vonathoz, amellyel tovább utazik, menjen ki, mert még beszélni akar vele, de Bíró nem volt ott az állomáson.