# 244. Ady Endre – Papp Szerénának

[Budapest, 1905. dec. vége]

Kedves Szeréna!

Dehogy is haragszom! Nagyon kedves a levele nekem, de a benne foglalt kérést mégsem teljesíthetem. Hányatott ez a mi életünk, nehéz, és kedves fiatalabb barátomnak nyugalmasabb, szebb életet szeretnék. Én is a család eltévelyedett báránykája lettem, amikor nem vállaltam az általuk álmodott „szolgabíróság” lehetőségét.

Viktor mindenesetre olyan tehetség, aki meg fogja csinálni a maga utjait és karrierjét. Bízza rá!

A bennem való bizalmát hálás szeretettel köszönöm.

Kezeit csókolja

Bandi.

## 244. Ady Endre – Papp Szerénának

[Budapest, 1905. dec. vége]

K: ismeretlen.

M: EmlAE I. 585. – AEl I. 190–191. (dec.)

Papp Szeréna (1883–?): zenetanárnő, később Pompeiu Popescu felesége, Papp Viktor (1881–1954) zeneesztéta húga. Bátyja Ady zilahi iskolatársa, később jó barátja, a költő halála után gyűjtötte a rávonatkozó emlékeket, újságcikkeket. Gyűjteménye néhány hozzá írt levéllel együtt a MTAKK-ba került. Papp Szeréna emlékezését Ötvös Béla jegyezte le Kovalovszky Miklós gyűjteménye számára (EmlAE I. 580–592.). Ebben található a levélváltás. Maga a levél már nem volt az emlékező birtokában, korábban átadta bátyjának, de az ő MTAKK-ba került hagyatékában nincs. Papp Szeréna lemásolta magának a levelet. A levélváltás idejére vonatkozó emlékei elmosódottak, bizonytalanok. Több lehetőség közül az 1905 decembere a legvalószínűbb. Papp Szeréna Adynak küldött levelének szövegét emlékezetből idézi vissza (i. h. 584–585.):

Kedves Bandi!

Csodálkozni fog, hogy kitől kapja ezt a levelet. Nem is akartam volna vele zavarni, ha nem sürgetne engem a nagy testvéri szeretetem Viktor bátyám iránt, és ha nem látnám eddig az életben való elhelyezkedésének semmi komoly jelét, dacára az ő nagy tehetségének, amiről Maga is tud. Nézzen utána, kedves Bandi, valami neki való megfelelő elhelyezkedési lehetőségnek, akár a publicisztikában vagy a hírlapírás bármely mezején, ahol Maga eddig már oly szép sikereket ért el. Segítse ezt a fiút igaz baráti szeretettel és a legjobb tudása szerint. És ne haragudjék rám, aki ezzel a kéréssel terhelem. Igaz szeretettel kis barátnője

Papp Szeréna