# 305. Ady Endre – Somló Bódognak

[Párizs, 1906. aug.]

Kedves és tisztelt Barátom,

ugy-e nekem is szabad kedvem szerint így szólítanom Önt, aki nekem, a már-már önmagát-vesztettnek, valamikor annyi bátorítást adott.

Lássa: kérem valamire. Párisban bujtam el s nem szeretném, ha elszakadnék a kevesektől, akikkel otthonról törekvés és kudarc, remény és reménytelenség összeköt.

A B. Napló csak némileg tart közösségben hazaáruló bajtársaimmal. Szeretném a Huszadik Századot olvasni. A legutolsó három számot s a<z> következőket. Vessen reám adót érte. Talán írhatnék innen valamit. De küldesse nekem, ha teheti.

Mi lessz[!] otthon? Önök tudnak még remélni? Szeretettel üdvözli tisztelő híve

Ady Endre

3 Rue Casimir-Delavigne.

(Péntek.)

## 305. Ady Endre – Somló Bódognak

[Párizs, 1906. aug.]

K: OSZK – növn. 1950/63/9 – Hajtott levélpapír – 2 f. – 1. f.: r; 2. f.: r – 135 x 182 mm – Tintaírás – Az 1. f-n oldalszám: -1- – Pr.: Moór Jolán ajándéka 1950.

M: AEvl 102. (1904 eleje) – AEl I. 219. (1906. aug.)

A B. Napló csak némileg tart közösségben hazaáruló bajtársaimmal: Ady itt a lap szerkesztőségének és munkatársainak darabont múltjára utal. A darabont kormány támogatóit és híveit a koalíciós pártok politikusai és a sajtójuk hazaárulóknak nevezte.

Talán írhatnék innen valamit: Ady második párizsi útja idején nem írt a Huszadik Századba.

Mi lessz[!] otthon? Önök tudnak még remélni?: Az 1905. januári országgyűlési képviselőválasztáson a nemzeti koalíció (legnagyobb pártja a függetlenségi – 48-as – párt) legyőzte a harminc éven keresztül kormányt adó szabadelvű pártot. Az 1906. májusi választásokon az egyesült ellenzék újabb győzelmet aratott, s megalakult az új kormány. A politikai radikalizmus hívei kudarcként élték meg a nemzeti jelszavakkal politizáló maradiság sikerét. (L. a 231. sz. jegyzetet.) – Somló válaszát a levélre és Ady kérdésére l. 313. sz. alatt.