# 111. Ady Endre – Özv. Brüll Sámuelnénak

[Nagyvárad, 1903. dec. 9.]

Nagyságos Asszonyom,

már régen, otthon akartam szeretetreméltó fölhatalmazásával élve néhány sort írni az én ördögszigetemről, de nem mertem sem tolakodónak látszani egyfelől, sem pontosan nem tudtam fixírozni az időt, amikor egyszersmint bejelenthetem tiszteletteljes látogatásomat. Tegnap hirtelen kellett elhatároznom magam utazásra, az éjjel érkeztem Nagyváradra s most négy fal közé zárkózva nagyon kérem s várom kegyes üzenetét: nem leszek-e s mikor nem leszek látogatásommal alkalmatlan. Nagyságos asszonyom kezeit csókolja:

Ady Endre

[Címzés]:
Nagyságos
Özv. Brüll Sámuelné
urnőnek
H.

## 111. Ady Endre – Özv. Brüll Sámuelnénak

[Nagyvárad, 1903. dec. 9.]

K: OSZK – Levelestár növn. 1939/5/5 – Hajtott levélpapír borítékkal – 2 f (v) – 112 x 175, 94 x 117 mm – Tintaírás – Pr.: vétel Lantos Adolftól 1939.

M: AEvl 180. – Lengyel 323. (1907. dec. 3-i kelettel, Diósi Ödönnének írt levélként) – AEl I. 122.

A levelet Belia György (AEvl 180.) és Lengyel Géza (323.) szerint Diósinénak írta Ady 1907. dec. 3-án. Ez azonban nyilvánvaló tévedés.

Az AEl I.-ben a címzett neve és a keltezés már jó. Az 1903. novemberi levelekből kitűnik, hogy Ady már hetek óta készül Pestre, s Nagyváradon átutazóban meg akarja látogatni Brülléket. E látogatásnak kellett megadni az udvariasság diktálta formát, amelyet – úgy látszik – Brüllné elvárt. Nov. 21-i levelében Ady megkérdezi Bíró Lajostól, hogy az „öreg Brüllnét Sámuelnénak hívják-e”, mert látogatását levélben be akarja jelenteni. A következő levelekben panaszkodik Bertának Bíróra, hogy nem ír. Valószínűleg nem kapott választ kérdésére. Dec. 5-én Bertának ismét írja, hogy édesanyjának levélben jelenti be magát. Azért írhatott tehát Váradról, mert csak ott tudta meg Brüllné teljes nevét.

Lengyel Gézának feltűnik a levél szokatlan „formális, hivatalos, minden érzelmességtől mentes hangja”, ezen azonban a címzett kilétének ismeretében nem csodálkozhatunk.

Az AEvl téves keltezését az magyarázza, hogy a levél az OSZK levelestárában egy olyan borítékban található, amelyen „Nagyvárad, 1907. dec. 3.” bélyegzés is van. A palliumban azonban ott van egy másik levélhez csatoltan az özv. Brüll Sámuelnénak címzett boríték is, amelyet kézbesítővel, „Helyben” továbbítottak. Belia és Lengyel arra gondolhattak, hogy Ady 1907. dec. 3-án Pestről leutazva meg akarta látogatni a júl. elejétől Nagyváradon tartózkodó Diósinét, s a bejelentkezés vagy puszta formalitás, vagy hangsúlyozottan udvarias, hűvös hangjával az akkor már időnként fel-feltörő szerelmi viszálynak egy érdekes dokumentuma. De a látszat fenntartására ekkor, 1907-ben, már nem volt szükség, Ady az év nyarán-őszén gyakran látogatta meg Diósinét Váradon és Brüll Sámuelné már nem is élt. Különben 1907. dec. 3-án az asszony Pesten volt, dec. 2-án utazhatott fel Pestre. Ezt bizonyítja az a „Madame Adéle Diósy – Nagyvárad – Fő utcza – Stern ház” címzésű boríték, amelybe tévedésből került az Özv. Brüll Sámuelnénak szóló levél. E borítékon a feladási postabélyegző a bélyeg kitépése miatt nem állapítható meg. A levél téves irányítás miatt elkeveredhetett, mert van rajta egy olvashatatlan (talán Nyirad) helynevű, 1907. dec. 1-i érkezési postabélyegző. A levél Nagyváradra dec. 3-án érkezett, a váradi postabélyegző szerint, innen azonban tovább irányították „Budapest, József kr. 2. sz. III. e. 4. ajtó.” címre „Gutman A. ur levelével”. Az eltévedt boríték tehát egy Diósinénak szóló elveszett levélhez tartozik, amely téves postai irányítás miatt elkésett, s a címzettet már nem találta Váradon. (L. a 436. sz. levelet és jegyzetét.) Gutmann Diósiné rokonságához tartozó személy.

A levél helytelen, téves időrendi besorolásának másik oka az is lehetett, hogy Ady valóban írt Diósinénak szándékoltan hideg, udvarias hangon is. Ilyen az AEvl 27. sz. és az AEl I. 74. sz. darabja, amelyet Belia ugyancsak tévesen 1903 őszére keltez. Ez a levél 1905 elejéről való, amikor Diósiné neheztelt Adyra Párizsból való távozása miatt, sokáig nem is válaszolt leveleire, s a feszültség csak lassan oldódott. Ami ebben és az 1903 őszén írt levelekben azonos – ti. Ady gyötrelme az asszony hallgatása miatt, s ezen való méltatlankodása – félrevezette Koczkás Sándort is, aki az 1907-es levelet 1903. őszén írottak között idézi (AEÖV I–II. 499.; l. még a 97. sz. levelet és jegyzetét). – Özv. Brüll Sámuelnéról Ady jellemzését l. a Bíró Lajosnak 1904 őszén írott (165. sz.) levélben. L. még Dénes: Akkor 108–109., 115–118.

Ady biztosan az állomás melletti szállóban írta a levelet, s a küldönctől ott várta meg a választ.