# 256. Ady Endre – Diósi Ödönnének

[Budapest, 1906. márc. eleje]

Édes Mindenem, Drágám,

én kérek bocsánatot, pedig a hibás nem én vagyok. A maga hideg, barátság-próbát ajánló levele majd megőrjített. Mindegy: bocsásson meg s szeressen egy kicsit. Pár nap mulva – ugy gondolom – biztosítva lesz teljesen külföldi utam. Áprilisban én Párisban leszek. Akarja vagy csak nem bánja? Az bizonyos, hogy Budapestről megyek. S még bizonyosabb, érzem, hogy még halni sem tudnék, míg magát ujból nem látom. Beteg s folyton izgatott vagyok. Azért volt olyan keserű és bolond a levelem. De kétségtelennek látszott akkor nekem, hogy maga el akar engem dobni. Néhány nap mulva Abbáziába megyek. Kiszabadulok e zűrös életből. Írok majd magának. Ha akarja. Részletes terveket, helyzeteket stb. Imádja s csókolja ezer csókkal Magát alázatos, szegény, beteg, bolond

Adyja.

## 256. Ady Endre – Diósi Ödönnének

[Budapest, 1906. márc. eleje]

K: OSZK – Fond 74/4/52 – BN levélpapír (l. a 213. sz. jegyzetet) – 1 f. (r–v) – 221 x 274 mm – Tintaírás – A r-n Révész Béla olvashatatlan szavai, a lap alján fordító jel – Pr.: vétel dr. Nádor Henriktől 1966. – Brüll Berta másolata OSZK növn. 1946/21/47 – Pr.: a másoló ajándéka 1946.

M: RSle 164–165. (márc.) – RAöl 425–426. – AEvl 142. – AEl I. 205. (márc.)

A barátság-próbát ajánló levélre Ady a 251. sz. levéllel válaszolt. E levél márciusi keltét az bizonyítja, hogy Párizsba indulása időpontjául áprilist jelöli meg.

Néhány nap mulva Abbáziába megyek: e tervről l. a 257. és 261. sz. levelet.