# 206. Ady Endre – Diósi Ödönnének

[Budapest, 1905. jún. 1.]

Édes Nagyságos Asszonyom,

a kofferjét talán már meg is kapta. Éppen csak formalitásból kellett felbontani. Hozzá nem értek egy ujjal sem <sem> (Hanem az egyik zár fel volt nyitva. Nem hiányzik valami?) Rengeteg dolgom s ügyem-bajom van. Most nem tudok többet írni. Pihenjen s akarja jól érezni magát. Mindnyájuk kezeit csókolja. Legalázatosabb

Adyja.

[Címzés:]
Nagyságos
Diósyné Brüll Adél
urnőnek
Nagyvárad.
Főutca Stern-ház.

## 206. Ady Endre – Diósi Ödönnének

[Budapest, 1905. jún. 1.]

K: OSZK – Levelestár növn. 1936/86/1 – Szakadt BN borítékban BN levélpapír (fett, verzál BN fejléc ponttal: 6 x 161 mm, alatta jobbra kitöltendő dátumrész: Budapest, …… / V., Honvéd-utcza 10.) – 1 f. (r) – 215 x 275, 123 x 152 mm – Tintaírás – Pr.: vétel Lantos Adolftól 1936.

Dat.: fpb: Bp 905 jún 1

M: AEl I. 174.

Ady és Diósiné máj. 30-án vagy 31-én utaztak el Münchenből. Ady hazakísérte az asszonyt Nagyváradra. Legalábbis Diósiné úgy emlékszik (l. a 177. sz. levél jegyzetét). Jún. 1-én már Pestről ír. Ez az első Budapestről Nagyváradra küldött levél. Négy hónapon keresztül ebben a viszonylatban folytatódik a levelezés titkolózás nélkül. Diósiné leveleit otthon más nem bonthatta fel.