# 211. Ady Endre – Diósi Ödönnének

[Budapest, 1905. júl. 12.]

Édes, jó asszonyom,

Dodó valóban nem ír nekem s már nem is várok tőle levelet. Maga írt már neki és mit? Sándor sem keresett.

Az öcsémtől levelet kaptam. Édes anyámat egy kis fürdőbe, Béltekre, küldte az orvos, augusztusra jő utókurára Püspökfürdőbe.

Én halott fáradt vagyok. Ezt az érzést, ilyen állandóan nem éreztem még. Busan élünk, mert Bíró olyan, mint egy siralomházi lény. Szeretnék vasárnap legalább pár órára lemenni, de nem tudom, lehetséges lesz-e. Igen, magamra vállaltam s utánakérdeztem: Braun Sándorné az, akit maga sejt. Mit szól Van der Hoske házasságához? Kezeiket csókolja alázatos

Adyja

[Címzés:]
Madame
Adéle Diósy
Nagyvárad
Főutca, Stern-ház.

## 211. Ady Endre – Diósi Ödönnének

[Budapest, 1905. júl. 12.]

K: OSZK – Levelestár növn. 1936/86/3 – BN borítékban BN levélpapír (l. a 181. sz. jegyzetet) – A dátum ismeretlen kéz által kiegészítve: 5 VII. 12 – 1 f. (r–v) – 222 x 289, 125 x 155 mm – Tintaírás – Pr.: vétel Lantos Adolftól 1936.

Dat.: fpb: Bp 905 jul 12 N 9 – épb: Nv 905 jul 12 E 7.

M: RAéL 149. – RAöl 119. (idézet) – AEvl 122. – AEl I. 176.

Dodó valóban nem ír nekem: l. a 209. sz. levél jegyzetét.

Sándor: Hoffmann Sándor, l. a 71. sz. levél jegyzetét.

Édes anyámat egy kis fürdőbe, Béltekre, küldte az orvos, augusztusra jő utókurára Püspökfürdőbe: Krasznabéltek gyógyfürdőhely Szatmárnémeti közelében. Püspökfürdő gyógyfürdőhely Nagyvárad mellett. Nincs adatunk arról, volt-e Ady Lőrincné Püspökfürdőn. Az biztos, hogy ha volt is, Diósinéval akkor nem ismerkedett meg.

Bíró olyan, mint egy siralomházi lény: Ady együtt lakott akkor Bíró Lajossal.

Braun Sándorné: férje a BN felelős szerkesztője volt 1904-ig, majd A Nap alapító főszerkesztője.

Van der Hoske: Van der Hoschke: Rozsnyai Kálmán (1872–1948) író, műfordító, színész. 1905-ben feleségül vette Petőfi egykori ideálját, az akkor 79 éves Prielle Kornéliát. Második felesége Dapsy Gizella. Mindketten Ady hódoló hívei voltak. Rozsnyai Ady-relikvia gyűjteménye a mai nagyváradi Ady-múzeum alapja. Ady cikke Prielle Kornéliáról: BN 1905. júl. 11. (AEÖPM VI. 324–325.)