# 304. Ady Endre – Fülep Lajosnak

[Párizs, 1906. aug. 30.]

Kedves Fülepp[!] Fiu,

nagyon beteg vagyok: hulla. Próbáltam birkózni a bajjal: nem sikerült. Csak terhe volnék annak a társaságnak, melynek voltaképpen tetszeni óhajtanék. Ments ki engem, fiam. De barátsággal, szépen csináld. Az én gondom lesz, hogy valahogyan jóvátegyem, minek oka ugy sem vagyok. Különösen üdvözlöm Csókékat, ismeretlenül Székelyt. Lavottát tisztelem. Téged igaz barátsággal kér ujra s ölel

Ady Endre

[Címzés:]
Monsieur
L. Fülepp[!]
12 Rue de la Grande-Chau-
miere. 12.

[Feladói cím:]
E. de Ady.
Casimir-Delavigne.

## 304. Ady Endre – Fülep Lajosnak

[Párizs, 1906. aug. 30.]

K: MTAKK – Ms 4585/20 – Carte pneumatique – 1 f. – 112 x 141 mm – Tintaírás – A címoldalon ismeretlen írással: 98 és olvashatatlan betűk többször áthúzgálva, bekarikázott 52-es szám, továbbá ismeretlen tintaírással: 1906 – Pr.: a címzett ajándéka 1970.

Dat.: fpb: Paris Bourse 1840 30 du 8 06 – épb: Paris Montparnasse 1940 30 du 8 06

M: AEl I. 220. – Fülep Lajos levelezése I. 56–57.

1906 nyaráról és őszéről írva Bölöni beszámol Ady társaságáról. Kernstok Károly és Czóbel Béla mellett Fülep Lajos nevét említi (Bölöni 83.). Hogy Ady nem volt társaságkedvelő ember, azt ez a levél is bizonyítja. A délutánt Bölönivel és az ifj. Kozmutza Kornéllal töltve (l. az előző levelet), lemondja az estére szóló meghívást betegségre hivatkozva (vö. EmlAE III. 48., 54.). Barátságuk Füleppel lazult, találkozásaik ritkultak, Fülep Párizsból való távozása után levelezés nem indult közöttük. Ennek oka eltérő életvitelük mellett Fülep öntudatos, alkalmazkodásra nem hajló, famulusi szerepre alkalmatlan jelleme lehetett. Bölöni akkori benyomásai alapján így jellemzi: „fiatalosan öntelt volt és fölényes. Ady kedvelte, de néha szokása szerint már csak tekintély kedvéért is jól meg-meg»marta«.” (L. Bölöni 83.)

Csók István (1865–1961): festő, a többes szám talán a művész családjára vonatkozik.

Lavotta (Rudolf) Rezső (1876–1962): zeneszerző. Úgy tűnik Ady velük már találkozott, mert „ismeretlenül” csak Székelyt üdvözli. Ő Belia szerint Székely Andor (1877–1937 után) festő, „ekkor a Julian Akadémián folytatta tanulmányait” (AEl I. 389.); Kovalovszky Miklós: „talán Arnold zongoraművész” (EmlAE III. 54.). F. Csanak Dóra úgy tudja, hogy Székely Andor „(1876–?) festő, grafikus, 1908-ig tíz éven át Párizsban élt”, s Lavottával együtt Hevesi Sándor, Vályi Félix, Csók István és Ady baráti köréhez tartozott. Szerinte Ady „alighanem Párizs bemutatása során került olyan állapotba, hogy nem mehetett el a megbeszélt összejövetelre”. (Fülep Lajos levelezése I. köt. Bp., 1990. 57.)