# 243. Ady Endre – Brüll Bertának

[Budapest, 1905. dec. 24. előtt]

Kedves Bertuska,

az ívet s pénzt megkaptam. Nagyon köszönöm buzgóságodat. A kötet csak ujév táján lesz kész. Adéltól nem kaptam levelet. Dodó jó s nincs semmi baj. Mindenesetre ő jobban van mint én, ki ismét feküdtem pár napig. Beteg, nagyon bus, reménytelen lény vagyok. A karácsonyt itt töltöm, egyedül, árván. Isten áldjon meg, szeretettel csókolja kezeidet s ölel

Ady Endre

## 243. Ady Endre – Brüll Bertának

[Budapest, 1905. dec. 24. előtt]

K: OSZK – Fond 74/1/16 – BN levélpapír (l. a 213. sz. jegyzetet) – 1 f. (r) – 218 x 274 mm – Tintaírás – A levélpapír jobb felső sarkában ismeretlen írással: 1905. dec. – Pr.: vétel dr. Nádor Henriktől 1966.

M: RSle 208–209. – RAöl 472. (1905. dec.) – AEl I. 197. (1905. dec.)

Brüll Berta abban az időben patosfai rokonainál tartózkodott, s feltehetően ott gyűjtött előfizetőket az Új versek-re.

Dodó jó s nincs semmi baj: férj és feleség között helyreállt a béke. Ady féltékenyen, szomorúan állapítja meg ezt, ennek tulajdonítva az asszony hallgatásban megnyilvánuló feltételezett közönyét, hidegségét.