# 413. Ady Endre – Somló Sándornak

[Budapest, 1907. szept. 6.]

Igen Tisztelt Igazgató Ur,

engedje meg, hogy figyelmébe ajánljam Nagy Margitot, akinek kétségtelen színpadra-termettsége, meghatottságán és zavarán át is, okvetlenül föltünhetett Igazgató urnak. Soha se szoktam s nem szeretem az ilyen ajánló-levéllel megkísérteni akárki dolga sikerét. De ezuttal tudom, hogy egy kedves, talentumos, szép értelmű gyermek sorsáról van szó. Csak ennek a meglátását kérem igen tisztelt Igazgató urtól s azoktól, akik a fölvétel fölött határoznak. Lekötelezi evvel az Ön igaz tisztelőjét:

Ady Endrét
a Budapesti Napló
főmunkatársát

szept. 6.

## 413. Ady Endre – Somló Sándornak

[Budapest, 1907.] szept. 6.

K: OSZK – Fond 24/14 – Hajtott levélpapír – 2 f. – 1. f.: r; 2. f.: r–v – 114 x 178 mm – Tintaírás – Pr.: vétel Somló Sárától 1961.

M: itt először.

Somló Sándor, családi nevén mogyorósi, bánóczi Hlavathy Ödön (1858–1916): színész, drámaíró, 1902-től a Nemzeti Színház, 1907-től a Színiakadémia igazgatója. Színműpályázatokon több díjat nyert. Ady tehetségtelennek tartotta, s cikkeiben, színikritikáiban gyakran megcsipkedte (AEÖPM VIII. 13. 112.; IX. 184.).

Nagy Margit: a Magyar színművészeti lexikonban talált 1894-ben, ill. 1895-ben született hasonnevű színésznők nem lehetnek azonosak a szóban forgóval. Kovalovszky Miklós emlékezésgyűjteményében azonban van adat a levélbeli esetre. Trenk Miklósnak, a vendéglős unokaöccsének emlékezésében ezt olvashatjuk: „Ady Endre esti 9 órakor elsőnek szokott érkezni hozzánk [a Három Hollóba]. Meghitt barátai csak később szállingóztak, így hosszabb-rövidebb ideig magányosan üldögélt. Ezalatt többnyire nagybátyámmal beszélgetett. […] Egy ilyen alkalommal arra kérte nagybátyám Ady Endrét, hogy nevelt lányának, Nagy Margitnak a színi pályán való elhelyezkedéséhez nyújtsa közbenjárását. Ady készségesen segített neki ebben és Nagy Margitot először a színiakadémiára juttatta be, majd az Irodalmi Színpadnál helyezte el.” (EmlAE IV. 50.)