# 129. Ady Endre – Brüll Bertának

[Érmindszent, 1904. jan. 11.]

Kedves Bertuska, kérem legelőször is, hogy feledje el a legutolsó levelem. Belátom, hogy Magának van igaza. Én tehát ugy fogok cselekedni, hogy ha csak emberileg lehetséges, jan. 19-re kész legyek. Ha azonban ez nem sikerül, akkor két-három nappal Maguk után (a jegyeket már megrendeltem) indulok utnak. Természetesen, idejében fogom erről kedves mamája őnagyságát értesíteni. Én holnap, kedden este, Budapesten leszek. Ott dől el minden. Hogy eláruljam Magának (illetve nem is elárulás ez, mint föltolakodás unalmas privát ügyekkel, inkább) én a Pesti Hírlappal tárgyalásokat folytatok s ha e tárgyalások sikerülnek, esetleg egy esztendőnél tovább is maradhatok Párisban. Megérti ugy-e, hogy ez fontossá teszi nekem a dolgot. Fogalma nincs édes Bertuska, milyen ideges vagyok. Csak már a nekiindulásnál tarthatnék. Ilyenkor különösen szenzibilis az ember s én kis kellemetlenségeket megszázszorozva érzek. Csak tul lehetnék már ezeken az ügyeken s legfőbbképen Magyarországon. Apropos, Tiszánál voltam, nagyon szíves volt, igaz, hogy egy nagyon jelentéktelen dologra kértem. Másnap azonban azt mondta Bölöny Józsefnek, ki neki ajánlott:

– Emlékszem én jól rá, hogy Ady hogy szidta a Tiszákat, mikor Loránt Dezsővel korteskedett, de én nem vagyok bosszuálló.

Micsoda antik jellem! Nemde? Csókolom a kezét Bertuska, igaz szeretettel üdvözli leghívebb híve

(hétfő d.u. 3 ó)

Ady E.

[Címzés:]
Őnagyságának:
Brüll Berta urhölgynek
Nagyvárad
(Főutcza, Stern-ház)

## 129. Ady Endre – Brüll Bertának

[Érmindszent, 1904. jan. 11.]

K: OSZK – Levelestár növn. 1935/86/23 – Hajtott levélpapír borítékkal (rajta Révész olvashatatlan írása) – 2 f. (1. f.: r-v, 2. f.: r) – 113 x 175, 92 x 118 mm – Tintaírás – Pr.: vétel Lantos Adolftól 1935. – A bejelölés a kéziratba Révész Bélától származik.

Dat.: fpb: Érkávás [év, hó olvashatatlan] 12 – épb: Nv 904 jan 13.

M: RAéL 23.; RAöl 500. (faksz. részlet) – AEvl 97–98. – AEl I. 137–138.

Tiszánál voltam: l. a Tisza Istvánnak írt levél (143. sz.) jegyzetét.

Loránt Dezsővel korteskedett: Loránt Dezső fővárosi újságíró, előbb az Egyetértés, később a Független Magyarország szerkesztője, az utóbbi a holnaposoknak mintegy hivatalos lapja volt. Ady korteskedéséről Tisza ellen az 1901-es biharugrai képviselőválasztáson l. Hegedűs: AEnn 276.; EmlAE II. 694.; AEÖPM IV. 38., 310. Lengyel szerint: „Hogy Tisza Bölönyéknél szóvá tette volna, hogy mit mondott Ady a Tiszákról korteskedés közben (1901-re visszanyúló história), nem vall Tiszára” (Lengyel 157.). Ennek a kortesútnak egy komikus epizódját örökíti meg egy Ady-novella: Egy keresztvetés története (AEön 945–948.). Bustya Endrének a novellához fűzött jegyzetében az újságíró nevét így adja meg: Lóránt (Lőw) Dezső (i. h. 1360.).