# 363. Ady Endre – Marchişiu Otíliának

[Párizs, 1907. febr. 3.]

Kedves Itóka, ma vasárnap este fölmegyek a Medicis-i kis kávéházba. Mert látom, hogy nem tudok veled találkozni. Félek, hogy ez se talál otthon, ez a kártya. Én azonban ott leszek 10–11 órában

K. csókolja
Ady

[Címzés:]
Madame
de Kozmutza
Hotel du Pantheon,
place du Pantheon

[Feladói cím:]
E. de Ady 15 Constantinople

## 363. Ady Endre – Marchişiu Otíliának

[Párizs, 1907. febr. 3.]

K: PIM – A. 6/8. – Csőposta levéltávirat, carte pneumatique – 1 f. – 112 x 141 mm – Tintaírás – A címoldalon ismeretlen kéztől ceruzával: No 38 – Pr.: vétel Bölöni Györgytől 1954.

Dat.: fpb: Paris Grand Hotel [...] – épb: Paris R. de Vaugirard 1855 3 du 2 07 – épb: Paris R. Claude Bernard 3 fevr 7–48 soir 07.

M: Bölöni 114. – AEl 236.

Marchişiu Otília ezt írta levélnaplójában Bölöninek: „Február 3. E percben jött »petit-bleu« Banditól. Vár a kis kávéházban. Lemegyek s ott folytatom a levélírást. Február 4. Bandi hamarosan megjött az este. Ezért nem írhattam. Megint összekaptak Léda asszonnyal. A baj krónikusnak látszik. Én semmit sem kérdeztem tőle erre nézve. Ő sem beszélt. Valami kis zavarfélét láttam rajta. Révészt nagyban várja. Talán hétfőn érkezik. Ezenkívül Belzebubot Ignotus levele, Bíró levele és a Napló ügye foglalkoztatják. Egész este nagyrészt erről volt szó. Bandi nem adhatta meg most a kis pénzt, mert ő is gondokkal küzd. Azonkívül Léda asszony is gyötri. Rosszul néz ki nagyon. Féltem is valami igen komoly bajtól. Vadul, esztelenül él. Tegnap éjjel, meséli, a Rue de Londresban dőzsölt. Izgatta, sanyargatta beteg, fáradt idegeit. Szegény Belzebub. Így nem lehet jó vége. Írjál neki mielőbb.” (Bölöni 116.)