# 392. Ady Endre – Bölöni Györgynek

[Párizs, 1907. jún. 9.]

Kedves Gyurkám, te vagy a legjobb, leghívebb fiu a világon. Tegnapi leveledre megijedtem s írtam Radónak. Levelem kissé bizantin-stílű, de elég önérzetes alapjában. Azt hiszem, hogy jól hatott az öreg baromra. Egyben kértem, hogy táviratilag küldesse el nekem a pénzt. Tudniillik 15–17 föltétlenül utazni akarok. Szóval téged még Budapesten érlek. Ami a P. L. M. dolgát illeti, baj van öregem. Én disznó rest, még mindig nem jelentkeztem náluk. A róluk írt főbb cikkem (a Mariusok városából, 1906 szept. 15–30 között kellett volna megjelenni, Nizzából küldtem) mint te is tudod, megtalálhatatlan. Ha talán átnéznéd a tizenöt lapot a szerkesztőségben. Van egy másik cikkem is róluk, ezt hónap[!] lefordítjuk Adéllal s beküldjük. Jelezni fogom, hogy más cikkeket is írtam. Ugyancsak bejelentem, hogy párisi utódom te leszel. Csakhogy így nem igen lesz neked időd bevárni az ő jegyüket, ha adnak. Kísértsd azonban meg, hátha, hátha. Minden esetben a jövőre jó lesz neked. Én ha a Mariusok városából cikk nem jelent volna meg, írok róluk otthon még egy cikket. Köszönöm, Gyurkám, barátságodat és fáradságodat, mit értem hoztál. Az uton neked és Révésznek táviratot küldök. Ölellek

Adyd.

## 392. Ady Endre – Bölöni Györgynek

[Párizs, 1907. jún. 9.]

K: PIM – A. 2/104. – Levélpapír – 1 f. (r–v) – 199 x 213 mm – Tintaírás – Pr.: vétel Bölöni Györgytől 1954.

M: Bölöni 130. – AEvl 164. (jún. eleje) – AEl I. 248–249. (jún.) (Mindhárom hibás szöveg.)

A keltezés támpontja a Radónak írt levél (l. a 391. sz. levelet). Ady máj. 30-án válaszol Bölöninek arra a levelére, amelyben értesíti hogy Radó hajlandó kiadni egy füzetnyi Ady-novellát. Utána újabb levelet kapott Bölönitől, (nem tudjuk, mi volt benne), erre gyorsan ír Radónak „szombat délután” kelettel. Ez a szombat jún. 8. lehetett, mert közben meg kellett érkeznie Bölöni második levelének. Ezt a levelet utolsó híradásnak szánta, jelezve a tervezett dátumot, amit nem tudott betartani: csak 21-én indult haza Párizsból (l. a 398. sz. levelet).

Ami a P. L. M. dolgát illeti: a P. L. M. a Paris–Lyon-Mediterranée vasúttársaság. Ady 1906 őszén a társaság szabadjegyével utazott a Riviérára. Ennek fejében reklámcikkeket kellett írnia a lapjában.

A róluk írt főbb cikkem (a Mariusok városából, 1906 szept. 15–30 között kellett volna megjelenni, Nizzából küldtem): a cikk címe Bölöni téves olvasata miatt torzult (A nárciszok városából), s így jelent meg minden további közlésben. Vezér Erzsébet is így kereste a BN-ban, de nem találta. Feltehetően a jó címmel sem található, mert Vezér figyelmét nem kerülte volna el.

Az uton neked és Révésznek táviratot küldök: Ezek nincsenek meg. A távirattal a barátait figyelmeztette, hogy fogadják őt a pályaudvaron.