# 69. Ady Endre – Diósi Ödönnének

[Nagyvárad, 1903. szept. 25.]

Péntek este 10 óra. Csókolom a kezét Édes Jó Mindenem, hát hogy mulatott a magyar parlamentben? Nem érezte magát egy kissé Bulgáriában? Loránt Dezső iránt nagy hálát érzek. Első sorban, ha csakugyan szolgálatukra állott Maguknak s megszerezte a kért jegyeket. Csak másodsorban azért, hogy baráti színezéssel festett le Maga előtt. Hogy én mi s milyen vagyok? Szinte magam sem tudom. Egy kissé túlteng bennem az értelem, no meg a fantázia is. De most mindakettőt Maga dirigálja s érzem, hogy egész sorsomat is. Hogy mi s milyen leszek? A minek s a milyennek Maga akar. Mikor megyek föl – engedelmével – megtáviratozom. Most, éppen most be se tudnám jelenteni. Erről talán még írni is lehet módom. Holnap szombaton egy példány már kész a kötetemből, a magáé. Dodója, édes férje ura, nagyon sürgeti már a hazatérést. Istenem. Nem is merek most erre gondolni…. Az R… féle dologban még mindig semmi. Este itt volt R…. a kávéházban. A viszontlátásig, melyre ugy vágyom, imádva csókolja gondolatban Magában s Maga által élő híve Ady

Adja át – kérem – kézcsókom húgocskájának. Ady

[Címzés:]
Őnagyságának
Diósyné Brüll Adél
urnőnek
Budapest.
(Continentál szálloda)

## 69. Ady Endre – Diósi Ödönnének

[Nagyvárad, 1903. szept. 25.]

K: OSZK – Fond 74/4/20 – A Royal kávéház Nagyvárad ovális girlandos enteriőrjével díszített hajtott levélpapír sima borítékkal – 2 f. (1. f. r-v, 2. f. r) – 150 x 229, 94 x 120 mm – Tintaírás – Pr.: vétel Nádor Henriktől 1966.

Dat.: fpb: Nagyvárad 903 szept 25 É 9 – épb: Budapest 903 szept 25? 26?

M: RSle 41–42. – RAöl 288–289. – AEl I. 84. (hibás szövegek).

Ady levelet kapott az asszonytól, arra válaszol.

hogy mulatott a magyar parlamentben?: Diósiné a szept. 24-i ülést látogatta meg (l. a szept. 23-i levél jegyzetét). Az országgyűlés 1902. okt. 8-án költözött az új parlament épületébe, amely külső-belső kiképzésével, berendezésével a főváros új, pompás látványossága volt. A hónapok óta tartó vitákban az ellenzéki pártok obstrukcióval próbálták a szabadelvű párti kormányzást lehetetlenné tenni, s a parlamentben botrányos jelenetekre került sor; ezekben a szept. 24-i ülés is bővelkedett. Ekkor hangzott el Barabás Béla képviselő királysértő közbeszólása (l. AEÖPM IV. 277.); a miniszterelnök beszédét állandóan félbeszakították közbeszólásokkal. Ekkor adta elő interpellációját Olay Lajos, amelyben bejelentette, hogy a miniszterelnök képviselői mandátuma összeférhetetlen a nemrég történt szabadelvű párti megvesztegetési kísérlettel, amelyről Khuen-Héderváry is tudott.

Nem érezte magát egy kissé Bulgáriában?: Diósiné házassága első éveiben Szófiában élt (l. Dénes: Akkor 137–161.; Hegedűs: AEN 104–111.). Ady itt a belpolitikai élet s a parlamenti viták „balkáni” hangulatára és stílusára utalt. A parlament a megnyitás pillanatától az obstrukció színhelye volt. A hangzavar, durva közbeszólások által tarkított viták gyakran fajultak verekedéssé, a berendezés rongálásává. Az indulatok leginkább a közös hadsereggel voltak kapcsolatban. 1903. jan. 24-én terjesztette be a kormány az újonclétszám emelésére vonatkozó javaslatát. A törvény meghozatalát az ellenzék obstrukciójának egész évben sikerült megakadályozni. Ady több cikkében tiltakozik a szájtépő hazafiság, a „honkanászok” ellen, akik a „nemzeti harc” cégére alatt kártékony politikát űznek. (Többek között l. AEÖPM IV. 141–142., 172–176., 277. stb.)

Loránt Dezső: budapesti újságíró, a Független Magyarország felelős szerkesztője, országgyűlési képviselő. 1901 októberében Ugrán lépett fel képviselőjelöltnek Tisza Istvánnal szemben. Ady ekkor korteskedett mellette, innen ered a barátságuk (Hegedűs: AEnn 378.).

Hogy mi s milyen leszek? A minek s a milyennek Maga akar: Diósiné hatását, akaratának érvényesülését költői pályájára Ady későbbi leveleiben is gyakran vallja. (Ezekre hivatkozik Léda visszaemlékezéseiben, l. a szept. 6-i levél jegyzetét.) De az Elbocsátó, szép üzenet-ig a művekben is gyakori motívum az asszony akaratának sorsformáló, ihlető ereje.

szombaton egy példány már kész a kötetemből, a magáé: a Még egyszer c. verskötet nyomása szept. 26-án készült el. A kötetnek ismeretes egy Diósinénak szóló, verses dedikációval ellátott, nov. 11-én keltezett példánya. A Révész közölte hasonmáson (ADok 38.) bekötött példány látható, az nem az e levélben ígért kötet (l. a Brüll Bertának 1903. nov. 23-án írt levelet és Koczkás Sándor jegyzetét: AEÖV I–II. 492–493.). Diósiné dedikált példányát l. OSZK Kézirattára Fond 74/76.

Dodó: Diósi Ödön beceneve.

Az R… féle dologban még mindig semmi: Ady azon igyekezett, hogy azonnal jelezze Radó Pestre utazási szándékát, de még nem tudott meg semmi biztosat. Radó tolakodóan udvarolt Diósinénak (l. a szept. 17. és szept. 24-i leveleket).