# 338. Ady Endre – Brüll Bertának

[Párizs, 1906. dec. 12. vagy 19.]

Kedves Bertuska,

fogom magam s e levelemmel emlékeztetem, hogy Magának születésnapja van. Kérem, kérem, tudom ez kényes ügy, de én nem tehetek róla. Tizenkilencedik születésnapjára (ugy gondolom, hogy ennyedik) sok mindent kívánhatnék. Pompás hangulaton kezdve, jeles mulatságokat, fényes, új ruhákat, ékszereket le, le az utolsó, rongyos férjig. De jobb, ha mindezt magára bízom: maga óhajtson akármit, ezennel beleegyezem. Minden esetre s ezt már egészen komolyra fordítom: még egy születésnapja előtt érhesse el a legjobb vágyainak bekövetkezését: kívánom szívemből.

Egyébként pedig maga csodálkozva kérdi, hogy én élek? Hát ugy félig-meddig, nem tulságosan sok hévvel, de mintha élnék.

Szeretettel köszönti Magát s az egész famíliát

Ady Endre

(Szerda.)

P. S. Kérem, ha tulságosan rideg ez a magázó levél, suttyomban (a Mamától féltem) tegye át meleg és bizalmas tegező-szólam<b>ra.

## 338. Ady Endre – Brüll Bertának

[Párizs, 1906. dec. 12. vagy 19.]

K: OSZK – Fond 74/1/15 – Hajtott levélpapír – 2 f. – 1. f.: r; 2. f.: r – 125 x 200 mm – Tintaírás – 1. f. r-n a kézirattári feldolgozó rájegyzése: R: LXXXI 1905 telén – Pr.: vétel dr. Nádor Henriktől 1966.

M: RSle 208. (1905 telén) – RAöl 471. – AEl I. 191–192. (1905. dec.)

Révész és Belia keltezése nem jó: 1905 telén Brüll Berta nem volt Nagyváradon, a patosfai rokonoknál töltött több hónapot. Márpedig a levél utóiratából kiderül, hogy Nagyváradra küldte Ady a levelet Brüll Berta dec. 22-i születésnapjára.