# 353. Ady Endre, Fischer József, Marchişiu Otília – Bölöni Györgynek

[Párizs, 1907. jan. 22.]

[Ady szövege:]

Kedves Gyurkám, megint kikapott a szőnyeg. Nehéz az élet. Ölellek

Ady.

[Marchişiu Otília szövege:]

Kedves Gyurka, Belzebub mégis jó fiu. Visszavonom a felőle írottakat, Levél megy. Üdvözli Itóka

[Fischer József szövege:]

Szívélyes[!] üdvözli Fischer

Szerencsére csak kis üvegek vannak nálam így Ady a szőnyeget nem láthatja el.

[A képoldalon:] Nem a Café de la Paixban vagyunk – hanem cher moi [Fischernél]

[Címzés:]
Nagyságos
Dr Bölöni György
urnak
hírlapíró
Szilágysomlyó
Hongrie

## 353. Ady Endre, Fischer József, Marchişiu Otília – Bölöni Györgynek

[Párizs, 1907. jan. 22.]

K: PIM – V. 13/1. – Képeslap: a Café de la Paix pincérgárdája a vendéglő előtt, felirata a címoldalon: carte postale; képoldalon: Les Garsons Limonaiders du Café de la Paix – Paris – 1 f. – 88 x 138 mm – Tintaírás – Szövegek sorrendje: Itóka, Ady, Fischer, a címzés Marchişiu Otília írásával – Pr.: vétel Bölöni Györgytől 1954.

Dat.: fpb: Paris R. d’Enghien – a számok olvashatatlanok – épb: Szilágysomlyó 907 jan 25.

M: itt először.

A társas levelezőlap magyarázatát Marchişiu Otília adja meg Bölöninek írott levelében jan. 22-én: „Adyval együtt ebédeltünk Fischernél.” (Bölöni 114.) Fischer volt az asszony munkaadója. A szőnyeg és a borosüveg emlegetésével egy Bölönivel közös élményt elevenítenek fel a levélírók, amikor Ady hibájából a bedugaszolatlan borosüveg feldőlt, és a bor a szőnyegre ömlött. Az eseményt bizonyára Diósiné zsörtölődése, Ady tréfás meghunyászkodása és a társaság vidám hangulata tette emlékezetessé. (Vö.: Ady és Bölöni Párizsában. Itóka naplójegyzetei. Bp., 1974. 55.)

A Belzebub nevet Marchişiu Otília adta Adynak. (I. h. 119. és Bölöni 73.) A levelezőlap képoldala Bölöni könyvében is látható (112/3) a következő aláírással: „A Café de la Paix pincérkara középen Ady pincére Ferdinánd.” Neve fehér kötényére írva látható.