# 170. Ady Endre – Vészi Margitnak

[Párizs, 1904. nov. 17.]

Bocsásson meg. Tizenkét napig Nizzában voltam ujra. Milyen meleg, fényes ott minden. Virág, szín, ragyogás. Itt pedig köd van, hideg és szomorúság. Tíz-tizennyolc nap mulva alighanem Budapesten leszek. Ha már fázni kell, inkább otthon fázzak.

Csókolja kezeit – s a Jolánéit – szegény, fázlódó, igaz híve

Ady Endre

## 170. Ady Endre – vészi Margitnak

[Párizs, 1904. nov. 17.]

K: nincs – Vészi Margit másolata: PIM – Levelezőlap.

Dat.: a dátum valószínűleg a fpb-ről került a másolatra, ezért szögletes zárójelbe tettük.

M: Irod. Múz. I. 93. – AEl I. 157.

Bocsásson meg: Ady késve válaszolt Vészi Margit levelére – erre utalhat a bocsánatkérés.

Tizenkét napig Nizzában voltam ujra: Vezér Erzsébet írja az AEÖPM V. kötet jegyzeteinek bevezetőjében (297–298.): „Eddig úgy tudtuk, hogy Ady szept. 18–19-től nov. 16-ig megszakítás nélkül tartózkodott a Riviérán. Európa leggyorsabb vonata c. nov. 25-i cikke tanúsága szerint elképzelhető, hogy riviérai tartózkodását megszakította és nov. 3-án Cote d’Azur Rapide-dal utazott ismét a Riviérára.” A Vészi Margitnak szóló előző levél is ezt erősíti meg (l. a 167. sz. levelet). Okt. 17. és nov. 17. közötti egy hónapból csak két Ady-levelet ismerünk (168–169. sz.). A többi elveszhetett. A megmaradtakból nem értesülünk arról, hogy ez alatt az idő alatt megjárta Ady Párizst. De a fent említett cikkből kétséget kizáróan megállapítható ez: a „Paris–Lyon–Méditerranée-társaság uri jóindulatából a máris híres Côte d’Azur Rapide-dal mentem le a minap Nizzába.” – írja. (AEÖPM V. 151.) Az új vonat első útját nov. 3-án futotta. Ady mint újságíró szabadjegyet kapott a Társaságtól (reklám cikket kellett ezért írnia), sőt lehet, hogy meghívást kapott az első (oda-vissza?) útra. Az utazás tényét egy novella és egy noteszkönyvi bejegyzés is megerősíti. A nyargaló páholy (AEön 361–363.) egy novemberi Párizsból Nizzába utazás élményét novellásítja, s ugyanezt rögzíti egy mondatban a noteszkönyv (AEÖPM V. 193.; 125. sz. jegyzet). A fővárosba való visszatérés idejét biztosnak vehetjük. A Négy nap c. cikkében (AEÖPM V. 156–158.) Ady felsorolja a napokat 15-től 17-ig: „november 16. […] Nizza, nyolc óra harminc perc” – akkor indult a gyors Párizsba. Innen visszaszámolva a tizenkét napot, nov. 4-ét kapjuk, ekkor érkezhetett vissza Ady a Riviérára.

Tíz-tizennyolc nap mulva alighanem Budapesten leszek: csak 1905 elején érkezett a magyar fővárosba.