# 385. Ady Endre – Marchişiu Otíliának

[Párizs, 1907. máj. 23.]

Kedves Itókám, minden nap készültem hozzád s végül is egy kártyát küldök. Pedig volna megbeszélnivalóm több a soknál. Talán holnap-holnapután tudathatlak egy petit bleuvel, mikor megyek. Gárdos Mariskának írnék, de ugy hiszem, hogy ő helytelen címet adott nekem. Nem volnál olyan kedves, hogy megírnád olvashatóan a címét? Esetleg azután, ha nincs kifogásod, ugyanakkor, amikor téged tudatlak, neki is adnék rendez-voust. Örülök, hogy a kis nő olyan jó protectorhoz jutott, mint te. Ha hamarabb beszélnél vele, üdvözöld a nevemben. Hogy élsz, mint vagy, ezekről majd szóval vallatlak. Én is csak ugy nyafogom el majd a magaméit. Szeretettel

Ady.

[Címzés:]
Madame
de Kozmutza
11 Place du Pantheon
Paris.

[Feladói cím:]
E. de Ady 15 Rue de Constantinople

## 385. Ady Endre – Marchişiu Otíliának

[Párizs, 1907. máj. 23.]

K: PIM – A. 6/19. – Zárt levelezőlap; carte lettre – 1 f. – 112 x 141 mm – Tintaírás – Pr.: vétel Bölöni Györgytől 1954.

Dat.: fpb: Paris R. Jouffroy 1745 23-5 07 – épb: Ø

M: Bölöni 124., az első mondat híján – AEl I. 245–246.

Gárdos Mária (1885–1973): újságíró, író, a magyarországi Munkásnő Egylet alapítója és vezetője. Gárdos állítása szerint 1904. jan. 17-én Váradon ismerkedett meg Adyval, s ott tartott előadásáról Ady írt volna a Szabadság 1904. jan. 19-i számában. Ezt az állítást a levelezésből megállapítható esemény-kronológia cáfolja. 1904. jan. 12-én Ady Érmindszentről Budapestre utazott (nem Váradon keresztül!) és csak 17-én indult vissza, 14-én a fővárosból írt Brüll Bertának (l. a 130–133. sz. leveleket). Más alkalommal ismerkedhettek meg. – A párizsi találkozás létrejött. Erről Bölöninek így számolt be Marchişiu Otília máj. 26-i levelében: „Bandi tegnap nálam járt. Gárdos Mariska is. Elmentünk együtt egy kis kávéházba a rue des Écoles sarkán. Vidámak voltunk, és bolondoztunk.” (Bölöni 124.) Erről a találkozásról Gárdos Mária is beszámol könyvében (Százarcú élet – Bp., 1975. – 180–184.); a Marchişiu Otíliára és az ifjabb Kozmutza Kornélra vonatkozó adatai tévesek.