# 141. Ady Endre – Papp Gyulának

[Párizs, 1904. márc. 12.]

Szent atyám, én nem győzök várni addig, míg Ön kanonok lesz. Küldje már azt a pár ezer koronát, mert persze nagy szükség van itt rá ebben az idegen városban. Gondol Önre és üdvözli híve Ady.

Mit szól ehhez a nőhöz. Párizsban ilyen kokottok is vannak. Van minden fajta, fehér, néger, indián stb.

[Címzés:]
Főtisztelendő
Papp Gyula g. kath. plébános
urnak – Érmindszent.
u. p. Érkávás
(Szilágy-vm.) – Hongrie.

## 141. Ady Endre – Papp Gyulának

[Párizs, 1904. márc. 12.]

K: Szállási Árpád orvostörténész tulajdonában – Képes levelezőlap, (kép: fiatal nő), képaláírás: Hawaiian Belle (Hawaii szépség) – A címoldalon nyomtatottan: Post Card, fölötte Ady írásával Carte postale – 1 f. – 86 x 137 mm – Tintaírás – Pr.: antikváriumi vétel, az eladó Papp Aurél leszármazottja, ill. megbízottja lehetett.

Dat.: fpb: P XVII Jouffroy 12–3 04 – épb: Érkávás 904 már 14.

M: Vekerdi László: Látogatás egy Ady-gyűjtőnél. Jelenkor 1977, 11. sz. 1025.

A címzettről s levelezésükről l. a 38. sz. levél jegyzetét.

Párizsba érkezése után Ady jóval több levelet írhatott annál, mint ami ránk maradt. Ezt bizonyítja ez a tréfás-évődő levelezőlap is. Azonos vagy közeli napon zilahi tanárának betegeskedésről, „szomorú, elbetegítő Párizs”-ról panaszkodik. (L. a 140. sz. levél datálásának indokolását.)