# 261. Ady Endre – Brüll Bertának

[Budapest, 1906. márc. 10.]

Édes Bertuska,

a könyveket ma küldetem el. Ma este elutazok az édes anyámhoz. Lehet, hogy pár nap mulva csak betoppanok hozzád. Szeretettel

Ady Endre

## 261. Ady Endre – Brüll Bertának

[Budapest, 1906. márc. 10.]

K: OSZK – Fond 74/1/21 – Sűrűn vonalkázott BN levélpapír (l. a 213. sz. jegyzetet) – 1 f. (r) – 216 x 273 mm – Tintaírás – A cégjelzés fölött valószínűleg kézirattári rájegyzés: R: LXXXVI – Bp 1906. febr. – A kézirattárban a levélhez egy kisalakú (92 x 120 mm), szakadt borítékot csatoltak tévesen, a címzése: Őnagyságának: Brüll Berta urhölgynek Nagyvárad. (Főutcza, Stern-ház), a bélyeget levették, ezért a postai bélyegzőről a helynév és a dátum hiányzik. – Pr.: vétel dr. Nádor Henriktől 1966.

M: RSle 210. (febr.) – RAöl 474. (ua.) – AEl I. 200. (ua.)

A levelet Bustya Endre kronológiája (355.) alapján kelteztük: „március 10–19. Ady Érmindszenten pihen, majd zilahi és kolozsvári barátainál tölt néhány napot”. Kovalovszky Miklós kronológiája szerint Ady febr. végén szülőfalujába utazik. (Itt kérdőjeles tétel, adathátterét nem ismerjük.) Március közepén újra (?) Érmindszenten van, ahol felkeresi és néhány napot (márc. 15.) vendégeskedik nála Révész Béla (AL 113.). Ady Pestre való visszatérése előtt meglátogatja zilahi és kolozsvári barátait. Feltehetően az Új versek-et viszi magával és dedikálja. Erre csak egyetlen közvetett adatunk van – a kötet (kötetek) nem kerültek elő – a Medve-házaspárnak ajándékozott példányok (l. AEÖV III. 214., 216.).

Ady útjának (útjainak?) datált, ill. postabélyegzővel rendelkező levél-bizonyítéka nincs. 1906 első három hónapjában egyetlen biztos dátumú levél, a 254. számú, Diósinénak írott „házi” levél, borítékján a postabélyegző 1906. febr. 27. Ebben „vasárnap”-ra (márc. 3-ra) tervezett elutazásáról ír. A BN-ban megjelent cikkek alapján sem lehet egyértelműen eldönteni Ady távollétének idejét. Márc. 3. és a következő vasárnap, márc. 10. között is van cikke a lapban. Márc. 10-én Az ösztön c. belga darabról, a Nemzeti Színház bemutató előadásáról ír színikritikát. Ezen (márc. 9-én?) még jelen kellett lennie. Márc. 12. és 17. között nincs írása a lapban. Márc. 10. után az első személyes jelenlétet kívánó cikk Fényes Samu Csebi tatár c. drámájának színházi bemutatójáról írt színikritikája a BN márc. 25-i számában, tehát 24-én az előadás napján már Pesten volt. Mint múlt eseményről számol be erdélyi bolyongásáról Vészi Margitnak márc. 27-i levelében. Ebből a levélből tudjuk meg, hogy 18-án, Vészi Jolán és Bíró Lajos esküvőjének napján még nem volt Pesten.

a könyveket ma küldtem el: Brüll Berta előfizetőket gyűjtött az Új versek-re.

Lehet, hogy pár nap mulva csak betoppanok hozzád: az előző, Diósinénak írt levélben csak váradi látogatásról volt szó, a szándékok és lehetőségek Ady szerkesztőségi munka által meghatározott, zaklatott kedélyállapotú életében gyakran és gyorsan változtak.